Tujuh parti mohon jadi komponen ada peluang tanding bawah BN?

Peluang bagi tujuh lagi parti politik untuk menjadi anggota komponen Barisan Nasional (BN) atau sekutu gabungan itu terbuka luas apabila Datuk Seri Ahmad Zahid Hamidi mengajak ahli UMNO membuka minda menerima mereka.

Pengerusi BN itu berkata parti-parti lain mempunyai kebebasan untuk menyertai gabungan politik yang lain, termasuk Perikatan Nasional (PN) dan Pakatan Harapan (PH).

“Kita ada lapan parti-parti rakan BN. Kita ada tujuh lagi yang mahu menyertai BN. Adakah kita tidak membuka minda untuk memberi peluang kepada mereka untuk menyertai Pilihan Raya Umum Ke-15 (PRU-15)?

“Kenapa mereka (parti) yang mempunyai kebebasan untuk menyertai gabungan yang lain. Sekarang ini ada enam parti gabungan… BN, PH, PN, GPS (Gabungan Parti Sabah), GRS (Gabungan Rakyat Sabah) dan GTA (Gerakan Tanah Air),” katanya sambil menyifatkan GTA sebagai “Gila Talak Association”.

Beliau berkata demikian ketika melancarkan jetera pilihan raya peringkat Parlimen Bagan Datuk – kawasan yang diwakilinya sejak 1995.

Bagaimanapun, Zahid tidak menyatakan nama parti-parti yang memohon menjadi anggota BB atau rakan BN.

Sebelum ini, Parti Bangsa Malaysia (PBM) pimpinan bekas ahli PKR yang juga Ahli Parlimen Ampang Datuk Zuraida Kamaruddin memohon menyertai BN tetapi sehingga kini Dewan Tertinggi BN belum membuat keputusan, menerima atau menolaknya.

Mengulas lanjut, Zahid berkata sekarang ini pengundi-pengundi mempunyai banyak pilihan jika semua gabungan itu meletakkan calon mereka bertanding di kawasan Parlimen atau Dewan Undangan Negeri (DUN).

Oleh itu, beliau menggesa ahli UMNO bekerja kuat bagi memastikan kejayaan calon BN pada PRU-15 akan datang.

“Kalau kita bekerja kuat… kalau kita bekerja dengan ikhlas dan rekod selama 62 tahun kita mentadbir negara ini pengundi-pengundi akan memberikan kepercayaan kepada calon-calon BN yang akan kita ketengahkan,” katanya.

Menurutnya satu langkah yang luar biasa perlu dilakukan pada PRU-15 ini kerana semakin hari pengundi muda dan mereka yang pertama kali akan mengundi, semakin bertambah.


Ringgit ditutup rendah berbanding dolar AS

Ringgit susut untuk ditutup rendah berbanding dolar Amerika Syarikat (AS) pada Khamis berikutan pengukuhan dolar dalam keadaan ketidaktentuan ekonomi global, kata ahli ekonomi.

Pada 6 petang, unit tempatan turun kepada 4.5365/5395 berbanding dolar AS daripada 4.5250/5275 ketika ditutup pada Rabu, lapor Bernama.

Ketua Ahli Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata dolar AS terus meningkat memandangkan pasaran mata wang mungkin tidak yakin kebuntuan mengenai siling hutang AS dapat diselesaikan tepat pada masanya.

“Memandangkan naratif dasar monetari yang terbatas akan menjejaskan ekonomi global, ia juga boleh mengakibatkan penghindaran risiko (kekal ketara), ini membawa kepada permintaan yang lebih tinggi terhadap dolar AS.

“Kami berpendapat pasaran pertukaran mata wang asing sedang terganggu dengan kegagalan siling hutang AS dalam keadaan kebimbangan mengenai pertumbuhan global yang lemah,” katanya kepada Bernama.

Pada penutupan dagangan, ringgit diniagakan kebanyakannya rendah berbanding beberapa mata wang utama.

Unit tempatan lemah berbanding pound British kepada 5.6452/6490 daripada 5.6300/6331 ketika ditutup pada Rabu dan rendah berbanding euro kepada 4.9076/9108 daripada 4.9006/9033.

Walau bagaimanapun, ringgit meningkat meningkat berbanding yen Jepun kepada 3.2926/2950 daripada 3.3039/3060 sebelumnya.

Mata wang tempatan juga didagangkan rendah berbanding mata wang negara Asean.

Ringgit susut berbanding rupiah Indonesia kepada 305.0/305.4 daripada 304.2/304.6 pada penutupan dagangan Rabu serta turun berbanding dolar Singapura kepada 3.3724/3748 daripada 3.3693/3714.

Unit domestik rendah berbanding peso Filipina kepada 8.11/8.13 daripada 8.05/8.06 dan susut berbanding baht Thailand kepada 13.2105/2247 daripada 13.2059/2182.


DAPSY Pulau Pinang pula persoal mengapa Guan Eng tak digugurkan bertanding?

Krisis dalaman DAP selepas pengumuman calon yang akan bertanding pada Pilihan Raya Negeri (Pulau Pinang) baru-baru ini masih belum reda, terbaharu akar umbi parti itu mempersoalkan mengapa Lim Guan Eng masih diberikan tempat untuk bertanding lagi.

Ahli Jawatankuasa Pemuda Sosialis DAP (DAPSY) Pulau Pinang, M Kogilan menggesa penjelasan diberikan berhubung keputusan mengekalkan Guan Eng bertanding tetapi pada masa sama terdapat banyak calon digugurkan selepas pengumuman calon baru-baru ini.

“Saya membaca kenyataan yang dikeluarkan oleh Setiausaha Agung DAP Anthony Loke bahawa membawa pembaharuan dalam setiap pilihan raya termasuk menggugurkan beberapa ‘orang lama’ adalah proses biasa.

“Justeru saya ingin bertanya kenapa parti tidak menggugurkan nama Lim Guan Eng?

“Beliau juga orang lama yang bertanding dalam pilihan raya sejak 1986,” katanya dipetik laporan Malaysiakini.

Tambah Kogilan dia juga tertanya-tanya jika Guan Eng memang tidak berniat untuk membuka ruang kepada muka baru bagi menggantikannya.

“Atau adakah dia dilihat sebagai orang muda yang masih perlu bertanding dalam PRN kali ini,” katanya lagi.

Sebelum ini, Loke berkata keputusan DAP menggugurkan lima exco Pulau Pinang bagi menghadapi PRN kira-kira dua minggu lagi adalah usaha untuk meremajakan parti itu agar ia kekal relevan.

Katanya, keputusan diambil atas pertimbangan penglibatan muka baru akan membawa nafas baru kepada parti itu yang sudah memerintah tiga penggal di Pulau Pinang.

“Antara tokoh yang sudah lama berkhidmat termasuk P Ramasamy yang sudah menjadi Timbalan Ketua Menteri II selama tiga penggal, manakala Chong Eng menjadi exco selama dua penggal, dan sebelum itu banyak penggal sebagai Ahli Parlimen,” katanya.


Dua RUU pemansuhan kesalahan cubaan bunuh diri diluluskan Dewan Negara

Dua rang undang-undang berkaitan pemansuhan kesalahan percubaan bunuh diri diluluskan di Dewan Negara hari ini.

Rang undang-undang berkenaan ialah Rang Undang-undang Kanun Keseksaan (Pindaan) (No.2) 2023 dan Rang Undang-undang Kanun Tatacara Jenayah (Pindaan) (No.2) 2023, menurut laporan Bernama.

Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh menggulung perbahasan bagi kedua-dua rang undang-undang berkenaan yang berunsurkan pencegahan kes bunuh diri, setelah dibahas oleh senator.

Rang Undang-undang berkenaan dibentang untuk bacaan kali pertama oleh Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said pada 4 April lepas dan diluluskan di Dewan Rakyat pada 22 Mei lepas.

Dalam penggulungannya bagi perbahasan Rang Undang-undang Kanun Tatacara Jenayah (Pindaan) (No.2) 2023, Ramkarpal berkata terdapat beberapa peruntukan mewajibkan seseorang yang cuba membunuh diri dibawa ke fasiliti perubatan untuk mendapatkan rawatan.

“Keutamaan dalam pindaan-pindaan ini adalah untuk memulihkan seorang yang berfikir untuk mengambil nyawanya sendiri. Ini juga akan mengambil masa yang lama oleh kerana terdapat proses dari segi psikologi dan sebagainya untuk memulihkan orang tersebut,” katanya.

Sementara itu, perbahasan bagi satu lagi rang undang-undang berkaitan iaitu Rang Undang-undang Kesihatan Mental (Pindaan) 2023 bersambung esok.

Azalina sebelum ini berkata rang undang-undang pemansuhan kesalahan percubaan bunuh diri melibatkan empat dasar, antaranya mengekalkan kesalahan persubahatan membunuh diri di bawah seksyen-seksyen 305 dan 306 Kanun Keseksaan.

Ini dengan memasukkan persubahatan perlakuan percubaan bunuh diri oleh mana-mana orang sebagai suatu kesalahan jenayah dan seterusnya dibezakan berdasarkan kategori orang yang dihasut untuk melakukan tindakan-tindakan berkaitan.

Dasar lain pula bertujuan mewujudkan pegawai intervensi krisis dan memberikan kuasa penangkapan kepada pegawai berkenaan di bawah Akta Kesihatan Mental 2001 (Akta 615), selain mencadangkan moratorium terhadap pelaksanaan seksyen 309 Kanun Keseksaan sehingga pemansuhan seksyen itu selesai dilaksanakan dan diwartakan dengan sewajarnya.

Persidangan Dewan Negara bersambung esok.


Mas Ermieyati tawar lima teras manifesto Parlimen Masjid Tanah

Selain PN BEST yang merangkumi 12 tunjang utama, 30 pendekatan dan 234 tawaran oleh Perikatan Nasional, calon gabungan parti itu, Datuk Mas Ermieyati Samsudin, menawarkan juga lima teras manifesto tersendiri bagi kawasan Parlimen ditandinginya dalam Pilihan Raya Umum Ke-15 (PRU-15), Masjid Tanah, Melaka.

Berucap melancarkan lima teras manifesto untuk Parlimen Masjid Tanah di Bilik Gerakan Perikatan Nasional Masjid Tanah malam tadi, Mas Ermieyati berikrar melaksanakan lima teras itu jika menang PRU yang akan berlangsung 19 November ini.

Lima teras manifesto itu merangkumi aspek pendidikan; belia dan anak muda; peluang ekonomi dan keusahawanan; kesejahteraan dan kebajikan; serta infrastruktur kampung dan ameniti awam bagi memajukan kawasan Parlimen diwakilinya.

“Saya tidak menjanjikan bulan dan bintang tetapi menawarkan lima teras itu sebagai perkara utama akan saya laksanakan jika dipilih mewakili rakyat Masjid Tanah pada 19 November ini,” katanya.

Mas Ermieyati bakal ditentang calon Barisan Nasional (BN), Abdul Hakim Abdul Wahid; Handrawirawan Abu Bakar (Pejuang) dan Mutalib Uthman (PH-MUDA).

Menurutnya beliau turut bercadang menyediakan pusat tuisyen khusus untuk pelajar Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) khusus untuk pelajar keluarga B40 dan M40.

“Kami mahu mewujudkan akademi kecemerlangan anak Masjid Tanah, pusat sukan elektronik untuk anak muda mengasah bakat dalam bidang e-sukan dan akademi kecemerlangan dalam bidang kemahiran teknikal dan vokasional (TVET) untuk belia serta anak muda,” katanya.

Beliau berkata, turut dijanjikan adalah peluang ekonomi dan keusahawanan bagi memperkasa agenda ekonomi digital, menyediakan pusat pengumpulan dan pemasaran produk kraftangan, hasil pertanian dan produk perusahaan kecil dan sederhana.

Bagi meningkatkan infrastruktur kampung dan ameniti awam, beliau bercadang menaik taraf prasarana pelancongan, terutama di pantai peranginan Tanjung Bidara dan Pengkalan Balak.


Biar PRU-15 dahulu berjalan, baharu UMNO buat pemilihan parti: Mat Hasan

UMNO akan menunggu selesai Pilihan Raya Umum Ke-15 (PRU-15) diadakan terlebih dahulu sebelum menjalankan pemilihan partinya, kata Timbalan Presiden UMNO, Datuk Seri Mohamad Hasan.

Mohamad atau dikenali Mat Hasan itu berkata pemilihan parti hanya dapat diadakan selewat-lewatnya November tahun depan dan parti perlu menyelesaikan terlebih dahulu berhubung aduan-aduan yang diterima semasa persidangan peringkat akar umbi diadakan.

“Pemilihan parti ini memang perlu diadakan tahun depan, sebab penggal yang ada ini akan berakhir sehingga hujung Disember 2022 nanti. Jika habis penggal hujung tahun, pemilihan di peringkat cawangan perlu diadakan awal iaitu selewat-lewatnya bulan Julai mesti diadakan.

“Dua bulan lagi untuk kita tangguhkan mesyuarat di antara cawangan dan juga bahagian kerana semasa musim pemilihan ini, macam-macam perkara, aduan-aduan mesti kita selesaikan dahulu sebelum kita adakan mesyuarat perwakilan bahagian.

“Kemudian dua bulan lagi, sampai bulan November, boleh kita adakan pemilihan Pusat dan bahagian yang dibuat serentak di bahagian-bahagian,” katanya lapor Utusan Malaysia.

Mohamad yang juga Ketua UMNO Bahagian Rembau terdahulu merasmikan Mesyuarat Perwakilan Wanita, Pergerakan Pemuda dan Pergerakan Puteri UMNO Bahagian Rembau Tahun 2021 hari ini.

Mengulas pandangan supaya pemilihan UMNO diadakan sebelum berlangsungnya Pilihan Raya Umum Ke-15 (PRU-15), Mohamad berkata, Mesyuarat Majlis  Tertinggi (MT) UMNO telah memutuskan supaya lima orang kepemimpinan tertinggi parti akan mengadakan perbincangan mengenainya.

“Mesyuarat MT baru-baru ini telah memutuskan supaya bagi pihak parti iaitu lima pemimpin tertinggi dengan dalam itu ada juga Perdana Menteri, supaya kita berbincang elok-elok sebaik mungkin untuk parti. Apa yang kita buat adalah apa yang terbaik untuk parti. Kita tidak boleh buat sesuatu yang kadangkala boleh menyebabkan parti mendapat akibat yang tidak baik.

“PRU-15 ini terpulang kepada pucuk pimpinan parti dan juga pucuk pimpinan negara untuk berunding dan mencari kata sepakat dengan parti sudah bersedia dan kerajaan juga sudah bersedia. Walaupun kita mahu supaya PRU-15 awal, yang boleh bubarkan Parlimen atas nasihat Perdana Menteri ialah Yang di-Pertuan Agong.

“Pemimpin parti dan pemimpin kerajaan akan duduk bersama-sama, pemilihan parti dan juga PRU-15 akan dibincangkan bersama, kita mahu cari yang baik maka apabila kita berunding sama-sama nanti, kita akan dapat kata sepakatnya,” katanya.

Sementara itu, jelas beliau, tidak ada sebarang cadangan dalam mesyuarat MT UMNO baru-baru ini supaya lima jawatan tertinggi dalam parti itu tidak dipertandingkan dalam pemilihan parti itu kelak.

“Kami tidak membincangkan itu, UMNO parti demokrasi, siapapun boleh ingin mencabar, ramai yang mahu mencabar jawatan Presiden, Timbalan presiden, Naib Presiden, UMNO mengamalkan demokrasi yang benar-benar demokrasi, tidak macam dahulu,” katanya.


Banjir meningkat ketika fasa ‘bulan bergoyang’, kata kajian NASA

Perubahan semula jadi yang akan berlaku pada orbit Bulan – yang disebut ‘goyangan bulan’ – ditambah dengan kenaikan paras laut disebabkan perubahan iklim, dapat meningkatkan jumlah banjir di bumi pada masa akan datang, kata kajian dilakukan Agensi Angkasa Lepas Amerika Syarikat (NASA) dan Universiti Hawaii.

Banjir diunjurkan akan bermula pada tahun 2030-an dan 10 tahun terakhir, menurut kajian itu, yang memfokuskan kepada kesan fenomena berkenaan di AS.

Terdapat 600 banjir yang berlaku di AS akibat air pasang pada tahun 2019, menurut Pentadbiran Lautan dan Atmosfera Nasional. Jumlah itu dijangka meningkat beberapa kali ganda sehingga ke tahun-tahun 2030-an, menurut kajian itu yang diterbitkan dalam majalah Nature Climate.

Sementara banjir akibat air pasang yang melibatkan hanya sedikit sahaja air dan dianggap kurang memberi kerosakan berbanding banjir disebabkan taufan, air yang terkumpul dari semasa ke semasa akan memberi kesan, kata Penolong Profesor di Universiti Hawaii, Phil Thompson yang mengetuai kajian itu dalam satu kenyataan.

“Jika banjir berlaku 10 hingga 15 kali sebulan, perniagaan tidak boleh beroperasi sekiranya tempat pakir dipenuhi air. Orang ramai akan hilang kerja kerana mereka tidak boleh pergi bekerja,” katanya.

Apa yang dikatakan sebagai ‘goyangan bulan’ itu bukan fenomena baharu. Ianya kali pertama dilaporkan pada tahun 1728 dan menjadi sebahagian daripada 18.6 tahun pusingan semula jadi bulan.

Ketika separuh pertama kitaran bulan, pasang surut air di Bumi sentiasa ditekan. Pada separuh masa kedua, air pasang semakin kuat, menurut NASA.

Bulan yang ketika ini berada pada tahap setengah kitarannya, sudah menyebabkan peningkatan banjir di kawasan pesisir pantai, ditambah pula hasil daripada kenaikan paras laut disebabkan perubahan iklim, menurut NASA.

Dalam tempoh satu dekad kenaikan permukaan laut, ia akan memberi kesan teruk, apa lagi ketika Bulan kembali dalam separuh kitarannya dan akan mengakibatkan lonjakan kejadian banjir di semua garis pantai AS, termasuk Hawaii dan Guam.

Para penyelidik mengkaji dan mengukur 89 lokasi pasang surut di wilayah pesisir di seluruh AS, kitaran astronomi dan kemungkinan fenomena yang mempengaruhi pasang surut untuk membuat unjuran, yang menjangkau hingga tahun 2080.

Pentadbir NASA Bill Nelson, dalam satu kenyataan, berkata penyelidikan itu sangat penting untuk membolehkan kawasan pesisir bersiap sedia menghadapi banjir pada masa depan.

“Kombinasi tarikan graviti Bulan, kenaikan permukaan laut, dan perubahan iklim akan terus memburukkan lagi banjir di garis pantai AS dan di seluruh dunia,” katanya.

“Pasukan Perubahan Aras Laut NASA memberikan maklumat penting sehingga kami dapat merancang, melindungi, dan mencegah kerosakan pada lingkungan dan kehidupan penduduk yang terkesan akibat banjir,” katanya. – Agensi


KWSP bersasar: Ismail Sabri sependapat dengan MP PN

Ketika wakil rakyat Perikatan Nasional (PN) terus mendesak kerajaan Pakatan Harapan-Barisan Nasional (PH-BN) membenarkan pengeluran Kumpulan Wang Simpanan Pekerja (KWSP) secara bersasar, Ahli Parlimen BN juga didapati turut sependapat.

Ia dinyatakan sendiri bekas Perdana Menteri yang juga Ahli Parlimen BN Bera, Datuk Seri Ismail Sabri Yaakob, tatkala Timbalan Menteri Kewangan 1, Datuk Seri Ahmad Maslan, menjawab perbahasan usul Titah Diraja di Dewan Rakyat, hari ini (22 Februari 2023).

Ismail Sabri dilaporkan meminta kerajaan memberi pertimbangan pengeluaran KWSP secara bersasar, kepada yang layak.

Memetik Harakah, Ismail Sabri berkata individu bergaji RM2,000 sebulan selepas 10 tahun, jumlah simpanan akan mencecah RM50,000 dan tidak akan habis jika simpanan KWSP dikeluarkan sedikit.

Mohd Syahir Che Sulaiman (PN-Bachok) sependapat dengan Ismail Sabri dengan memberitahu bahawa impak pengeluaran KWSP secara bersasar sangat besar terhadap pemulihan ekonomi, selain dapat membantu golongan yang memerlukan.

Sementara itu, Datuk Seri Dr Dzulkefly Ahmad (PH-Kuala Selangor) juga bersetuju dengan meminta kerajaan membenarkan pengeluaran kerana cara itu adalah antara kaedah membantu rakyat yang terjejas.

Namun, Ahmad Maslan ketika menjawab persoalan ini berkata, seperti yang dijanjikan Perdana Menteri, Datuk Seri Anwar Ibrahim bahawa ada kaedah lain untuk membantu golongan yang terkesan.

Beliau bagaimanapun, tidak dapat memberikan apakah kaedah itu dan bila ianya akan dilaksanakan.

Ahmad berkata pendirian tidak membenarkan pengeluaran bersasar wang KWSP kekal buat masa ini, kata Datuk Seri Ahmad Maslan.

Beliau berkata sebenarnya pencarum yang layak mengeluarkan KWSP tidak mahu mengeluarkan wang mereka tetapi memberi jaminan kerajaan akan mencari jalan lain untuk membantu kumpulan yang memerlukan bantuan.

Mereka yang layak keluar KWSP, sebenarnya tidak mahu keluarkan pun: Mat Maslan


Khalid buka mulut berhubung dakwaan terlibat pindah lot tanah

Bekas Menteri Wilayah Persekutuan, Khalid Samad membuka mulut berhubung dakwaan penglibatannya dalam membantu syarikat swasta mendapatkan kelulusan pemindahan satu lot tanah ketika menjawat jawatan tersebut.

Ahli Parlimen Shah Alam itu berkata tidak dapat memberi penjelasan lanjut berhubung pendedahan portal tersebut memandangkan ia tidak menyatakan secara terperinci kandungan surat yang dikatakan dilihat oleh mereka.

“Jika diberikan butiran secara terperinci tentang surat (sokongan) itu, saya boleh memberikan respons ke atas dakwaan itu dan memberikan penjelasan mengenainya.

“Saya memohon mereka mendedahkan secara terperinci tentang surat itu supaya dapat saya respons,” katanya dalam satu kenyataan hari ini.

Khalid berkata setakat pengetahuannya tidak ada memberikan sebarang sokongan atau kelulusan kepada sebarang projek atau kontrak seumpama itu.

Terdahulu, pada 24 September lalu, sebuah portal mendedahkan bekas Menteri Wilayah Persekutuan semasa pentadbiran Pakatan Harapan (PH) mengeluarkan minit sokongan kepada sebuah syarikat pemaju swasta untuk mendapatkan kelulusan bagi memindahkan plot tanah pada 2019.

Portal itu mendakwa Menteri tersebut yang juga seorang Ahli Parlimen secara peribadi memastikan surat rayuan daripada pemaju tersebut ditangani sendiri oleh pembantunya dan datuk bandar.

Pemaju tersebut dikatakan menulis surat kepada Menteri itu memohon untuk mendapatkan sebuah plot tanah Kuala Lumpur bagi tujuan pembangunan bercampur.

Surat tersebut didakwa menulis surat rayuan kepada Menteri sekitar Disember 2018.

Terdahulu, permohonan tersebut sudah diluluskan Pejabat Tanah dan Galian Wilayah Persekutuan pada Disember 2017 tetapi dibatalkan pada November 2018.

Persoalan timbul memandangkan permohonan Menteri tersebut dilakukan ketika kerajaan PH berkata tidak mahu mengamalkan budaya menulis surat sokongan oleh ahli politik bagi permohonan tender atau projek.


Arab Saudi belum beri kata putus kuota haji tambahan: Idris

Kerajaan Arab Saudi masih belum memberikan keputusan mengenai rayuan tambahan kuota 5,000 jemaah haji yang dimohon Malaysia, untuk musim 2022.

Menteri di Jabatan Perdana Menteri (Hal Ehwal Agama) Datuk Idris Ahmad berkata jumlah jemaah dari negara ini yang bakal mengerjakan ibadah haji tahun ini kekal seramai 14,306 orang.

“Setakat ini kita belum terima maklumat mengenai rayuan kuota tambahan itu…tetapi jumlah yang memohon rayuan untuk mengerjakan haji mencecah 50,000 orang.

“Memang jumlah kuota tambahan yang dipohon jauh berbeza dengan permohonan rayuan 50,000 ini, namun (jika kuota tambahan dibenarkan) ia terpulang kepada kebijaksanaan pengurusan Tabung Haji (untuk menentukan jemaah yang akan ditawarkan),” katanya memetik laporan Bernama.

Beliau berkata demikian selepas menghadiri Istiadat Khas Konvokesyen Universiti Islam Antarabangsa Sultan Abdul Halim Mu’adzam Shah (UniSHAMS) di kampus induk UniSHAMS Kuala Ketil dekat Baling, hari ini.

Pada 16 Mei lepas, dalam laporan media Idris dipetik sebagai berkata Malaysia memohon sebanyak 5,000 tambahan kuota jemaah haji daripada Kerajaan Arab Saudi, bagi musim haji tahun ini.

Sementara itu, seramai 340 petugas haji akan digerakkan ke Arab Saudi bagi menjayakan perjalanan operasi ibadah haji pada tahun ini, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.

Beliau berkata petugas haji yang dipilih pada tahun ini terdiri daripada mereka berpengalaman tinggi, kerana jumlah mereka pada tahun ini adalah kurang berbanding sebelumnya.

“Jumlah petugas haji sebelum ini adalah 650 orang, tetapi kali ini hanya 340 orang sahaja. Oleh itu kita pilih mereka yang berpengalaman dan boleh bertugas di Makkah dan Madinah.

“Memang kita pilih yang boleh ‘multitasking’ dan mampu digerakkan ke mana-mana lokasi mengikut keperluan semasa,” katanya.

Syed Saleh berkata seramai 84 petugas haji yang terdiri daripada petugas perubatan, kebajikan dan media, berlepas ke tanah suci hari ini melalui penerbangan Malaysia Airlines pada pukul 3.10 petang ini.

Mereka ini adalah kumpulan kedua petugas haji yang berlepas ke tanah suci, sebelum ini 13 petugas telah pergi untuk membuat persiapan.

“Semua petugas telah membuat persiapan rapi bagi memberikan perkhidmatan dan kemudahan kepada jemaah haji, petugas beri komitmen terbaik,” katanya.

Ditanya cabaran ibadah haji tahun ini, beliau berkata petugas dan jemaah haji perlu bersedia dengan undang-undang baru diperkenalkan kerajaan Arab Saudi, seperti prosedur operasi standard berkaitan Covid-19.


Covid-19: Persekolahan diteruskan, 11,469 guru bertukar mulai esok

Kementerian Pendidikan Malaysia (KPM) tidak akan menghentikan sesi persekolahan bersemuka di semua negeri di bawah Fasa 4 Pelan Pemulihan Negara (PPN) sehinggalah cuti penggal bermula 10 Disember ini.

Menteri Kanan Pendidikan Datuk Dr Radzi Jidin berkata, keputusan yang dibuat itu selaras dengan ketetapan KPM sebelum ini meskipun menerima cadangan daripada banyak pihak agar sesi persekolahan ditutup lebih awal, susulan penularan Covid-19 di sekolah.

Beliau berkata, keputusan untuk menutup mana-mana sekolah juga hanya boleh dibuat berdasarkan saranan Pejabat Kesihatan Daerah (PKD) selepas penilaian risiko penularan Covid-19 di sekolah terlibat dilaksanakan.

Menurutnya, sehingga kini kes aktif positif Covid-19 adalah sekitar 200 hingga 250 pelajar berbanding jumlah keseluruhan pelajar yang hadir ke sekolah iaitu sekitar 4.5 juta orang.

“Secara umumnya kita lihat di dalam konteks kita bergerak ke fasa endemik, kita tahu ada kes di luar sana, itu tak dapat dielakkan.

“Namun dalam konteks data yang kita ada, jumlah (pelajar positif Covid-19) adalah jauh lebih rendah daripada jumlah keseluruhan murid… jadi kita perlu lihat bahawa kita hendak bergerak ke fasa endemik, ini (tetap) akan berlaku.

“Tetapi dengan SOP (prosedur operasi standard) yang ada, kita cuba kawal daripada berlaku penularan dengan lebih besar atau banyak dan Insya-Allah sesi persekolahan akan berterusan hingga akhir penggal ini,” katanya pada sidang media selepas merasmikan Akademi Sains Pendang, Kedah, hari ini.

Sementara itu, Radzi berkata, pengumuman pertukaran guru yang akan dilaksanakan esok, bakal menyaksikan sebanyak 11,469 permohonan pertukaran diterima daripada keseluruhan 20,772 permohonan yang dibuat sebelum ini.

Beliau berkata, jumlah itu juga menunjukkan peratusan permohonan yang berjaya paling tinggi pernah direkodkan iaitu sebanyak 55 peratus berbanding hanya sekitar 20 hingga 30 peratus pada tahun-tahun sebelum ini.

Menurutnya, kriteria pemilihan bagi kelulusan itu dibuat berdasarkan pertimbangan terhadap kumpulan guru yang berkhidmat terutama di Labuan, Sabah dan Sarawak yang telah membuat permohonan untuk kembali ke Semenanjung.

Katanya, penempatan baharu guru akan dibuat mengikut lokasi yang dimohon serta kekosongan mata pelajaran yang diajar.

“Dalam keadaan tertentu, ada guru tinggal di Sabah, Sarawak, Labuan untuk satu tempoh jangka masa yang panjang. Jadi mereka rasakan sudah sampai masa hendak kembali ke Semenanjung.

“Guru dari Sabah, Labuan, Sarawak mahu ke sesebuah negeri Semenanjung tetapi disebabkan opsyen mata pelajaran sudah penuh di negeri tersebut, kita akan tawarkan negeri terdekat.

“Sekurang-kurangnya dapat kurangkan tekanan pada guru ini dalam konteks kos penerbangan dan sebagainya. Bawa balik, letakkan mereka di negeri terdekat dimohon,” katanya.


Setiap menteri ada pas VIP, kata Loke berhubung kontroversi di KLIA

Tidak timbul berhubung keistimewaan yang diberikan kepada menteri untuk memasuki kawasan larangan di Lapangan Terbang Antarabangsa Kuala Lumpur (KLIA), jelas Anthony Loke.

Loke yang juga Menteri Pengangkutan memberi reaksi berhubung kontroversi melibatkan rakan sejawatnya Menteri Pelancongan, Datuk Seri Tiong King Sing yang didakwa melanggar protokol keselamatan apabila masuk ke kaunter imigresen.

“Semasa beliau berada di KLIA itu memang diiringi oleh polis bantuan dan anggota keselamatan MAHB.

“Dari segi isu pas keselamatan, itu tak jadi isu, sebenarnya setiap menteri ada pas VIP untuk masuk ke lapangan terbang walaupun kadangkala kita bukan mengambil flight.

“Semalam pun saya berada di lapangan terbang, bukan saya mengambil flight, tetapi saya lancarkan satu penerbangan, jadi saya masuk ke kawasan larangan seperti balai pelepasan dan sebagainya.

“Bagi saya isu pas tak timbul, dia memang layak untuk masuk ke kawasan larangan,” katanya dipetik laporan Malaysiakini hari ini.

Loke terdahulu mempengerusikan mesyuarat jawatankuasa negeri DAP di ibu pejabat parti Negeri Sembilan di Seremban.

Semalam, King Sing mengaku dirinya merupakan menteri yang dimaksudnya oleh laporan media berkait kekecohan di balai ketibaan antarabangsa KLIA pada Rabu lalu.

Namun beliau mempertahankan tindakannya itu dan menegaskan telah diberitahu bahawa pegawai Imigresen bertugas meminta rasuah untuk membebaskan seorang wanita warga China yang dinafikan kemasukannya ke negara ini.

Sebelum itu, Jabatan Imigresen Malaysia memberitahu pihaknya sudah memulakan siasatan berhubung kejadian tersebut.


i-Citra KWSP: Nampak Asyraf bodoh, banyak baki ahli tak sampai RM10k

Ada Asyraf Wajdi kisah?

KWSP telah mendedahkan pengeluaran luar biasa menerusi skim i-Lestari, i-Sinar, dan i-Citra, telah menyebabkan 73 peratus atau hampir tiga perempat ahli berada dalam situasi serius, di mana jumlah dana mereka tidak cukup untuk bersara, melebihi paras kemiskinan.

Walaupun pengeluaran tersebut telah memberikan sedikit kelegaan kewangan kepada ahli semasa pandemik dan pelbagai peringkat Perintah Kawalan Pergerakan (PKP), jumlah simpanan yang telah dikeluarkan kini telah menyebabkan seramai 6.1 juta ahli mempunyai kurang daripada RM10,000 dalam akaun KWSP mereka.

Daripada jumlah itu, seramai 3.6 juta mempunyai kurang daripada RM1,000, seterusnya menjadikan mereka lebih rentan dan tanpa perlindungan persaraan.

Menurut KWSP, lebih membimbangkan ialah ahli Bumiputera apabila 78 peratus, atau lebih tiga perempat ahli telah memohon untuk fasiliti pengeluaran tersebut.

Akibatnya, seramai 4.4 juta, atau 54 peratus ahli Bumiputera kini mempunyai kurang daripada RM10,000, dan 2.0 juta, atau 25 peratus lagi mempunyai kurang daripada RM1,000, dalam akaun KWSP mereka.

Ada Pemuda UMNO kisah?

Namun malangnya, Pemuda UMNO diketuai Asyraf Wajdi telah membuat perkiraan salah mendesak kerajaan membenarkan pengeluaran i-Citra sebanyak RM10,000 secara one-off.

Asyraf dan kepimpinan tertinggi Pemuda yang rata-rata berkelulusan hebat, sekurang-kurangnya dari universiti di luar negara, gagal membuat pertimbangan dan penyelidikan apabila memberi alasan keperluan pencarum untuk mengeluarkan RM10,000 secara one-off itu.

Asyraf Wajdi dan Pemuda sebelum ini begitu yakin, kerajaan pimpinan Naib Presiden UMNO Datuk Seri Ismail Sabri Yaakob akan menerima cadangan mereka. Sehinggakan beliau sendiri memberi bayangan lebih awal bahawa tuntutan i-Citra one-off bakal dilaksanakan.

“Malam kelmarin, selepas mesyuarat Majlis Kerja Tertinggi, sempat ‘follow-up’ beberapa isu utama untuk diberikan perhatian Perdana Menteri, antaranya tuntutan rakyat mengenai KWSP i-Citra RM10,000 secara ‘one-off’…,” kata Asyraf memuat naik status dalam Facebooknya pada 1 Oktober lalu yang disertakan gambarnya berjalan beriringan dengan Ismail Sabri selepas mesyuarat itu.

Namun, Jumaat lalu, Menteri Kewangan Tengku Datuk Seri Zafrul Tengku Abdul Aziz langsung tidak menyebut mengenai i-Citra one-off dalam ucapan Bajet 2022.

Terkedu Asyraf Wajdi dan Pemuda UMNO. Menjangkakan netizen akan menyerang mereka, alasan mula dicari, kenyataan mula dibuat seolah-olah kerajaan yang salah kerana menghampakan harapan jutaan ahli KWSP, sedangkan merekalah yang beria-ia menjanjikannya. Berita berkaitan

Namun bagi meredakan kemarahan orang ramai terhadap mereka, Asyraf Wajdi berkata Pemuda UMNO tidak akan ‘melepas tangan’ berhubung i-Citra one-off itu. Masih lagi ingin membuat desakan supaya insentif berkenaan diluluskan dalam bajet tambahan pada masa depan.

Malangnya, kenyataan KWSP semalam yang memberikan butiran lengkap situasi simpanan ahli ketika pandemik Covid-19 telah membuka mata banyak pihak bahawa tuntutan yang dibuat itu jelas membuktikan ketidakprihatinan Pemuda UMNO terhadap masa depan pencarum KWSP khususnya bangsa Melayu.

Bayangkan jika desakan Pemuda UMNO diterima. Tentu berebut-rebut pencarum, terutama Melayu akan membuat permohonan pengeluaran berkenaan. Ini sekali gus akan mengurangkan lagi baki akaun wang persaraan mereka.

Mungkin yang berbaki RM10,000 dalam akaun tidak dibenar mengeluarkan wang itu secara one-off, tetapi mereka yang mempunyai simpanan lebih tinggi akan dibenarkan berbuat demikian sebagaimana diminta Pemuda UMNO.

Apabila pengeluaran dibuat, simpanan pun berkurangan dan pastinya, bilangan pencarum yang memiliki simpanan di bawah RM10,000 atau RM1,000 akan meningkat.

Usaha Pemuda UMNO untuk membolehkan RM10,000 one-off dikeluarkan hanya untuk mengembirakan sekejap sahaja pencarum – pemikiran yang singkat – sebaliknya mereka tidak memandang masa depan selepas persaraan itu.

Memang sepatutnyalah kerajaan menolak cadangan dan desakan Asyraf Wajdi dan Pemuda UMNO, kerana apa yang diminta itu sebenarnya akan membunuh ahli KWSP selepas persaraan kelak.

Tapi, ada Asyraf Wajdi dan Pemuda UMNO kisah?

Berita berkaitan


PN umum tanding semua 28 kerusi, sah pertandingan banyak penjuru

Perikatan Nasional (PN) mengumumkan semua calonnya yang akan bertanding bagi 28 kerusi Dewan Undangan Negeri (DUN) Melaka pada 20 November ini, ia sekaligus bakal menyaksikan pertandingan banyak penjuru pada Pilihan Raya Negeri (PRN) kali ini.

Daripada 28 kerusi tersebut, Bersatu akan bertanding 15 kerusi, lapan dari PAS dan lima lagi dari Gerakan.

Pengumuman calon tersebut dibuat Pengerusi PN Tan Sri Muhyiddin Yassin hari ini yang dihadiri Presiden parti komponen lain, bagaimanapun Presiden PAS Datuk Seri Abdul Hadi Awang tidak dapat hadir kerana berada dalam program muktamar tahunan parti itu.

PAS akan bertanding di Kuala Linggi, Taboh Naning, Durian Tunggal, Bukit Katil, Duyong, Serkam, Kelebang dan Merlimau.

Hanya kawasan Kelebang saja PAS dijangka tidak akan berdepan dengan cabaran Umno kerana BN menyerahkan kerusi tersebut kepada MCA.

Sementara itu Bersatu pula akan berdepan UMNO di 11 kerusi yang akan ditandinginya.

Pengerusi Bersatu Melaka Datuk Mohd Rafiq Naizamohideen akan bertanding di kawasan Teluk Mas dan bukan di kerusi DUN Paya Rumput yang ditandinginya pada 2018 sebelum ini.

Sementara itu, Timbalan Menteri di Jabatan Perdana Menteri Datuk Mas Ermieyati Samsudin yang juga Ahli Parlimen Masjid Tanah pula akan bertembung Pengerusi Perhubungan UMNO Melaka Datuk Seri Ab Rauf Yusoh di Tanjong Bidara.

Awal hari ini, Barisan Nasional (BN) juga mengumumkan bertanding semua 28 kerusi di Melaka.

Suruhanhaya Pilihan Raya (SPR) menteapkan Isnin ini sebagai hari penamanaan calon PRN Melaka manakala proses pengundiannya pada 20 November ini.


200 rakyat Malaysia di Australia terjejas banjir

Seramai kira-kira 200 orang rakyat Malaysia telah dikenal pasti terkesan dalam kejadian banjir di wilayah Queensland, Australia, lapor Kementerian Luar (Wisma Putra) hari ini.

Dalam satu kenyataan hari ini Wisma Putra berkata seramai 75 daripada mereka telah dipindahkan oleh pihak berkuasa tempatan ke pusat perlindungan sementara (PPS), manakala 35 orang lagi sedang menunggu bantuan untuk dipindahkan.

Terdahulu, Menteri Luar Datuk Seri Saifuddin Abdullah berkata 75 mangsa banjir itu adalah pelajar di bawah pelbagai agensi kerajaan dan ditempatkan di PPS University of Queensland.

Saifuddin memaklumkan keseluruhannya terdapat 348 rakyat Malaysia yang berdaftar di Queensland, termasuk kira-kira 200 pelajar, lapor Bernama.

Menurutnya Suruhanjaya Tinggi Malaysia di Canberra dengan kerjasama wakil komuniti Malaysia di Brisbane, Chan Wai Kiong dan Presiden Majlis Pelajar Malaysia di Australia (MASCA) Razin Hadi, sedang memantau dan menyelaraskan urusan perpindahan rakyat Malaysia yang terjejas ke PPS.

“Kerajaan Negeri Queensland melalui siaran televisyen telah memaklumkan bahawa situasi banjir dijangka berlanjutan bagi tempoh tiga hingga lima hari akan datang.

“Menurut agensi ramalan cuaca, situasi hujan yang sedang bergerak menghala ke arah selatan dijangkakan menjejaskan beberapa kawasan di sekitar Timur laut New South Wales serta Sydney,” katanya melalui hantaran di laman Twitternya .

Saifuddin berkata Suruhanjaya Tinggi Malaysia di Canberra dengan kerjasama Konsulat Malaysia di Sydney sentiasa bersiap siaga dan memantau serta melaporkan perkembangan banjir ini dari semasa ke semasa.

Beliau menasihatkan rakyat Malaysia yang berada di kawasan yang terjejas supaya berhubung terus dengan pihak Suruhanjaya Tinggi melalui talian +61261 200 300/310 atau +61416 334 901 atau e-mel ke [email protected].

Berdasarkan laporan pihak berkuasa Queensland, hujan yang bermula sejak 25 Februari lalu dijangka akan berterusan selama tiga hingga lima hari lagi.

Antara kawasan yang terkesan adalah Brisbane City, Bulimba, Hamilton, Milton, New Farm, Newstead, Norman Park, Oxley, Rocklea, South Brisbane, St Lucia, Teneriffe, Toowong, West End, Windsor dan Yeronga.

Menurut kenyataan Kementerian Luar, tiada kematian akibat banjir yang dilaporkan setakat ini melibatkan rakyat Malaysia.

Menurut laporan media, ribuan penduduk di pantai timur Australia diarahkan meninggalkan kediaman mereka susulan hujan lebat yang menenggelamkan beberapa buah bandar. Angka kematian meningkat kepada lapan orang setakat ini.

Seramai 1,544 orang dipindahkan ke PPS, manakala lebih 1,000 sekolah di pantai timur negara itu ditutup.


Setelah ‘menzalimi’ PN dan Muhyiddin, sekarang Zahid minta ‘nyawa’ pula

Setelah bermacam-macam usaha dilakukannya untuk menumbangkan Kerajaan Perikatan Nasional (PN) dan Kabinet pimpinan Tan Sri Muhyiddin Yassin, berjaya, Presiden ‘caretaker’ UMNO, Datuk Seri Ahmad Zahid Hamidi meminta tindakan menzalimi parti dan pimpinan lawan dihentikan.

Selepas membawa keluar 15 Ahli Parlimen (MP) UMNO daripada Kerajaan PN yang turut dianggotai Bersatu, PAS, MCA, MIC, SAPP, STAR dan Gerakan, serta disokong oleh GPS, Bebas dan PBS, Zahid kini merayu pula sokongan semua MP untuk membentuk sebuah kerajaan yang diistilahkannya mirip ‘War Cabinet’.

Apakah Zahid sudah lupa dia juga pernah dirayu supaya tidak membawa keluar 14 MP UMNO daripada kerajaan PN, dan kini dia pula membuat rayuan MP untuk mendapatkan sokongan membentuk kerajaan, kononnya demi kesejahteraan rakyat?

Mungkin terlupa bahawa kemelut politik yang berlaku sejak beberapa bulan lalu angkaranya dan beberapa ahli Majlis Tertinggi (MT) UMNO, Zahid dalam kenyataannya lewat malam tadi mengatakan negara telah menyaksikan kemelut politik yang meresahkan semua pihak.

Malah, Zahid berkata apa yang berlaku itu wajar dijadikan teladan selain mengajak semua pihak memandang ke hadapan dengan memberi tumpuan menjaga kesejahteraan rakyat.

“Apa yang berlaku perlulah dijadikan teladan dan saya menyeru semua pihak untuk memandang ke hadapan dengan memberi sepenuh tumpuan hanya kepada satu matlamat bagi bersama-sama menjaga kesejahteraan rakyat dan membina kembali negara tercinta ini,” katanya yang mungkin terlupa bahawa Kerajaan PN tidak pernah mengetepikan kesejahteraan rakyat dan negara, sebaliknya berusaha dengan menyediakan pelbagai pakej bantuan susulan kesan pandemik Covid-19.

Dalam kenyataan itu juga Zahid secara tidak langsung mengakui dia tidak layak menjadi Perdana Menteri apabila mengatakan tidak pernah terlintas untuk menduduki jawatan itu.

“Demi kepentingan rakyat dan negara ketahuilah, saya tidak pernah terlintas untuk menamakan diri saya sebagai calon Perdana Menteri walaupun mengepalai sebuah parti terbesar.

“Justeru, UMNO sebagai sebuah parti yang mempunyai pengalaman luas dan panjang dalam mentadbir negara, akan mempertimbangkan beberapa calon. Sehubungan itu, saya mengharapkan kerjasama serta sokongan semua Ahli-Ahli Parlimen,” rayunya lagi.

Bagaimanapun kenyataan bahawa dia tidak terlintas untuk menjadi Perdana Menteri berbeza dengan tindakan yang didakwa dilakukannya pada 2016 lalu apabila mengajak MP Barisan Nasional (BN) memberi tekanan supaya Perdana Menteri ketika itu Datuk Seri Najib Razak meletak jawatan.

Zahid ketika itu adalah Timbalan Perdana Menteri, dan jika Najib meletak jawatan tiada orang lain yang akan diangkat menjadi Perdana Menteri selain dia.

Zahid tidak pernah menafikan dakwaan di dalam surat yang tersebar itu.


Pertuduhan terhadap Muhyiddin berniat jahat, 3 pertuduhan juga harus gugur: Azmin

Selepas empat pertuduhan rasuah terhadap Pengerusi Perikatan Nasional (PN), Tan Sri Muhyiddin Yassin digugurkan hari ini, tiga lagi pertuduhan melibatkan Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram (AMLA) 2001 juga perlu digugurkan.

Ketua Penerangan Perikatan Nasional, Datuk Seri Mohamed Azmin Ali berkata ia susulan kes AMLA itu tidak boleh berdiri sendiri.

“Hakim Mahkamah Tinggi Kuala Lumpur memutuskan bahawa empat pertuduhan salah guna kuasa di bawah Seksyen 23 Akta SPRM adalah cacat, tidak mendedahkan sebarang kesalahan dan merupakan satu penyalahgunaan proses mahkamah.

Atas sebab itu, Mahkamah melepaskan dan membebaskan Tan Sri Muhyiddin dari kesemua pertuduhan yg dikatakan perbuatan rasuah salah guna kuasa.

“Oleh kerana kesalahan utama/predikat telah dibatalkan maka 3 pertuduhan AMLA juga tidak boleh berdiri secara sendiri dan harus juga dibatalkan,” katanya dalam satu kenyataan, hari ini.

Pagi tadi, Hakim Mahkamah Tinggi, Datuk Muhammad Jamil Hussin melepas dan membebaskan Muhyiddin selepas membenarkan permohonan Presiden Bersatu iu untuk membatalkan empat tuduhan menggunakan kedudukannya untuk rasuah berjumlah RM232.5 juta bagi parti itu.

Dalam pada itu, Azmin yang juga ADUN Hulu Kelang berkata keputusan mahkamah itu merupakan kejayaan kepada mereka dalam membuktikan wujudnya ‘tangan’ jahat.

“Kejayaan hari ini membuktikan ada ‘tangan’ yang berniat jahat untuk mencalarkan imej dan kredibiliti Bersatu khususnya Tan Sri Muhyiddin supaya rakyat menolak Perikatan Nasional (PN).

“PN bertegas dari awal bahawa sekiranya kerajaan berpegang kepada prinsip “rule of law”, Tan Sri Muhyiddin Yassin tidak akan dituduh dalam Mahkamah.

Perikatan Nasional yakin bahawa Tan Sri Muhyiddin Yassin tidak pernah terlibat dalam amalan rasuah dan salah guna kuasa. Malahan, beliau adalah seorang yang tuntas menentang amalan rasuah termasuk menentang skandal kewangan terbesar 1MDB sehingga beliau dipecat sebagai Timbalan Perdana Menteri,” katanya.

“Keputusan Mahkamah pagi ini akan memperteguhkan pendirian kami Perikatan Nasional untuk menentang segala bentuk amalan rasuah dan salah guna kuasa dalam kerajaan hari ini dan memberikan fokus untuk membangunkan ekonomi rakyat dan negara,” katanya.


Pemandu kereta sapu pencetus kluster baharu Covid-19 di Ranau

Seorang pemandu kereta sapu di Ranau menjadi kes indeks Kluster Tumbalang yang menyebabkan jangkitan 56 kes positif Covid-19 sehingga semalam.

Menteri Kerajaan Tempatan dan Perumahan Sabah Datuk Masidi Manjun yang juga jurucakap Covid-19 negeri berkata lelaki berusia 37 tahun itu dikesan positif Covid-19 di Hospital Ranau pada 19 Oktober lalu dan kes-kes jangkitan kluster komuniti itu dikesan dalam lokaliti sama.

“Hari ini, dua penduduk Kampung Tumbalang turut dikesan positif melalui saringan kontak rapat di Klinik Timbua menjadikan keseluruhan 56 kes dikesan sehingga hari ini,” katanya dalam kenyataan semalam.

Memetik Bernama, beliau berkata Kluster Sawit Jati di Kinabatangan merupakan satu lagi kluster Covid-19 direkodkan hari ini melibatkan 25 kes positif.

Katanya kes indeks kluster komuniti itu merupakan seorang lelaki warganegara Indonesia berusia 47 tahun yang bekerja di sebuah ladang kelapa sawit dan disahkan positif pada 21 Okt di sebuah klinik swasta di Kinabatangan.

“Persampelan kontak mendapati seramai 25 kontak sosial, pekerja dan tanggungan positif Covid-19. Siasatan, persampelan Covid-19 dan disinfeksi masih diteruskan di lapangan untuk menilai sebarang jangkitan dan risiko kemungkinan jangkitan lebih meluas kepada pekerja ladang berdekatan,” katanya.

Masidi berkata 675 kes positif Covid-19 direkodkan semalam menjadikan jumlah kumulatif kes positif sebanyak 219,566 dan 436 pesakit sembuh menjadikan jumlah kumulatif sembuh 208,572 orang manakala 1,848 pesakit masih dirawat.


Bukti akuan bersumpah boleh jadi asas untuk Agong lantik seorang PM, kata pakar

Dalam pelantikan Perdana Menteri baharu, Agong mempunyai budi bicara yang mutlak berdasarkan Perkara 40(2) yang menyebut Baginda boleh bertindak menurut budi bicaranya dalam melaksanakan fungsi yang berikut, iaitu pertama, melantik seorang Perdana Menteri (PM) dan kedua, tidak memperkenankan permintaan bagi pembubaran Parlimen.

Selain itu, Perkara 3(2)(b) menyebut Agong hendaklah melantik seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu sebagai PM untuk mempengerusikan Jemaah Menteri.

Dalam pada itu, Perbincangan Khas Raja-Raja Melayu akan diadakan esok di Istana Negara sebagai usaha Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk merungkai kemelut pembentukan kerajaan.

Datuk Pengelola Bijaya Diraja Istana Negara, Datuk Seri Ahmad Fadli Shamsuddin, berkata perbincangan khas itu bertujuan membolehkan Al-Sultan Abdullah mendapatkan pandangan Raja-Raja Melayu dalam membuat keputusan mengenai pelantikan PM ke-10.

Katanya, perbincangan dengan Raja-Raja Melayu itu diadakan selepas Agong menerima menghadap wakil pimpinan Barisan Nasional (BN) dan Gabungan Parti Sarawak (GPS) pagi tadi.

Proses selanjutnya susulan daripada sesi menghadap hari ini, Baginda telah menitah perkenan untuk Istana Negara menganjurkan satu Perbincangan Khas Raja-Raja Melayu di Istana Negara esok, Khamis, 24 September 2022.

Menurut Ketua Pusat Pengajian Hubungan Antarabangsa Fakulti Undang-undang dan Hubungan Antarabangsa Universiti Sultan Zainal Abidin (UniSZA), Dr Hussain Yusri Zawawi, langkah mengemukakan akuan bersumpah (SD) adalah perkara sangat penting untuk Agong bertindak mengikut Perkara 43 Perlembagaan Malaysia bagi membentuk sebuah kerajaan absah.

“SD dibuat berikutan tiada mana-mana parti yang dapat majoriti mudah 112 untuk membentuk sebuah kerajaan..

“Oleh itu, SD adalah akuan bersumpah Ahli Parlimen yang mewakili parti masing-masing menyatakan kepada Agong bahawa mereka selesa memilih mana-mana parti dalam gabungan untuk pembentukan sebuah kerajaan Malaysia.

“Ini bermakna SD juga penting berbanding sokongan ketua parti dalam menentukan pemilihan seorang PM,” katanya.

Tambah beliau, jika mana-mana gabungan tidak mendapat majoriti mudah maka di bawah Perkara 43(2)(a), Perlembagaan Persekutuan, yang mana Agong boleh melantik seorang Ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat, sebagai Perdana Menteri.

“Maka, kerana itulah Agong mohon semua Ahli Parlimen BN dan GPS menghadap baginda untuk memastikan keabsahan sesebuah kerajaan.

“Dalam masa yang sama, tindakan Agong bagi memastikan sistem demokrasi berjalan dengan sebaiknya tanpa mengira apa jua ideologi perjuangan,” jelasnya.

Dr. Hussain menjelaskan krisis pelantikan PM sekali gus melihat bagaimana kebijaksanaan Agong bertindak mengikut Perlembagaaan Malaysia.

Justeru ia sekali gus, meletakkan ketinggian kuasa Agong dalam pemerintahan Malaysia dan meletakkan harapan tinggi rakyat Malaysia kepada baginda khususnya dalam pelantikan jawatan PM.

Untuk rekod, Pengerusi Perikatan Nasional (PN) Tan Sri Muhyiddin Yassin sudah menghantar SD ke Istana Negara pada Isnin lalu selepas berakhir tempoh yang ditetapkan untuk menghantar bukti sokongan bagi melantik seorang PM daripada gabungan tersebut.

Bagaimanapun, isu pelantikan jawatan PM-10 masih tergantung susulan gabungan Pakatan Harapan (PH) dan Barisan Nasional (BN) masih belum mengemukakan bukti SD masing-masing berhubung majoriti yang dimiliki mereka.

Dalam perkembangan lain, tular surat dihantar Pengerusi BN, Datuk Seri Ahmad Zahid Hamidi ke Istana Negara yang didakwa oleh Tan Sri Annuar Musa sebagai cubaan menipu Agong.

Surat tular yang didakwa cuba menipu Agong itu disahkan juga kesahihannya MIC dan MCA hari ini.


Dua diplomat dipanggil pulang tak sambut PM ditempatkan di Wisma Putra

Dua diplomat Malaysia ke Emiriah Arab Bersatu (UAE) yang dipanggil pulang akan ditempatkan di Wisma Putra sebelum diberikan penugasan baharu dan bukan di ‘pool’ Jabatan Perkhidmatan Awam (JPA), kata Ketua Pengarah Perkhidmatan Awam (KPPA) Datuk Seri Mohd Shafiq Abdullah.

Beliau berkata dakwaan seperti yang tular di media sosial bahawa dua diplomat itu diletakkan di ‘pool’ JPA dan istilah ‘cold storage’ (dipetisejukkan) adalah tidak tepat dan tidak berlaku, sebaliknya mereka akan diberi kursus meningkatkan kemahiran apabila pulang, lapor Bernama.

Wisma Putra dalam kenyataan semalam (11 April) berkata Duta Besar Malaysia ke UAE dan Konsul Jeneral Malaysia di Dubai dipanggil pulang ke Kementerian Luar (KLN) setelah gagal menyelaras urusan pentadbiran dan logistik semasa lawatan Perdana Menteri Datuk Seri Ismail Sabri Yaakob ke UAE pada 29 hingga 31 Mac lalu.

“Penempatan semula duta-duta untuk menjalani kursus itu merupakan perkara biasa di KLN,” kata Mohd Shafiq dalam perjumpaan bersama media di sini hari ini, serta menambah terdapat 107 perwakilan Malaysia kini ditempatkan di luar negara.

Mohd Shafiq juga menjelaskan tiada istilah ‘cold storage’ dalam perkhidmatan awam kerana penjawat awam yang dipanggil balik sementara menunggu penempatan baharu akan diberi kursus bagi meningkatkan kemahiran selain gaji mereka masih berjalan.

“Mereka dibayar gaji, gaji tidak dipotong dan diberi tugasan serta kursus. Dalam perkhidmatan orang pergi kursus dibayar gaji. Interpretasi ‘cold storage’ dalam kalangan masyarakat itu berbeza-beza dan harus diperbetulkan,” katanya.

Beliau berkata penempatan baharu bukanlah perkara negatif apabila diletakkan dalam sistem ‘pool’ sementara menunggu penempatan baharu.

“Penjawat awam bersedia ditukarkan dan itu adalah antara ikrar perkhidmatan awam iaitu ‘berkhidmat tanpa rasa takut atau berkepentingan’,” katanya.

Mohd Shafiq berkata sebanyak 29 perjawatan perwakilan yang masih belum diisi yang mana tanggungjawab itu kini digalas kuasa usaha sementara (charge d’affaires) dan perkara tersebut sedang dibincangkan dengan Ketua Setiausaha KLN Tan Sri M. Shahrul Ikram Yaakob bagi pengisian segera.

Menurutnya, antara faktor yang menyebabkan pengisian semula tidak dapat dilakukan adalah kebanyakan pegawai telah pencen dan juga pandemik Covid-19 yang menyebabkan penghantaran diplomat tidak dapat dilaksanakan.


PN kecewa PM tak bersungguh memenuhi terma perjanjian, mahu jumpa bincang

Perikatan Nasional (PN) hari ini menzahirkan rasa kecewa terhadap Perdana Menteri (PM) Datuk Seri Ismail Sabri Yaakob yang dilihat tidak mempunyai kesungguhan untuk memenuhi tuntutan terma-terma yang sudah dipersetujui sebelum ini.

PN yang bermesyuarat malam tadi secara terbuka menyatakan kekecewaan terhadap Ismail Sabri yang masih belum memberi sebarang maklum balas terhadap terma perjanjian yang dimerterai bagi menyokongnya menjadi PM dan bakal bakal menghantar delegasi untuk berbincang berhubung isu tersebut.

“Mesyuarat juga melahirkan rasa kecewa terhadap tindakan YAB Perdana Menteri yang dilihat tidak bersungguh dalam memenuhi termaterma penting yang terkandung dalam perjanjian antara beliau dengan Perikatan Nasional.

“Sehubungan itu, Perikatan Nasional memutuskan untuk menghantar delegasi untuk menemui YAB Perdana Menteri bagi membincangkan pelaksanaan terma-terma perjanjian tersebut dalam masa yang terdekat,” kata kenyataan yang dikeluarkan Setiausaha Agung PN, Datuk Seri Hamzah Zainuddin hari ini.

Terdahulu, tular dalam media sosial dokumen berhubung perjanjian yang dimeterai antara Ismail Sabri yang juga Naib Presiden UMNO dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan Timbalan Perdana Menteri (TPM), di samping perlu mengadakan pilihan raya umum ke-15 (PRU-15) selewat-lewatnya pada Julai tahun ini.

Dokumen Perjanjian tersebut juga ditandatangani dua saksi iaitu Setiausaha Agung Bersatu, Hamzah dan Ahli Parlimen Ketereh Tan Sri Annuar Musa.

Selain perjanjian untuk melantik TPM, turut dipersetujui adalah berhubung isu pembubaran Parlimen.

Bagaimanapun, seorang lagi Naib Presiden UMNO Datuk Seri Mohamed Khaled Nordin mendakwa Majlis Tertinggi (MT) UMNO tidak mengetahui berhubung kewujudan perjanjian tersebut dan ia tidak pernah dibawa berbincang dalam mesyuarat.

“Setahu saya tidak pernah diberitahu (dalam MT). Dalam ‘Top Five’, biro politik pun setahu saya tiada. Tapi tidak pasti jika saya tidak hadir pada waktu itu,” katanya dipetik laporan media sebelum ini.

Untuk rekod, Mesyuasat Majlis Tertinggi PN semalam dipengerusikan oleh Pengerusi Parti, Tan Sri Muhyiddin bin Mohd Yassin dan dihadiri oleh semua Presiden parti anggota iaitu Tan Sri Dato’ Seri Abdul Hadi bin Awang (Presiden PAS), YB Datuk Seri Panglima Jeffrey G. Kitingan (Presiden STAR), YB Datuk Seri Yong Teck Lee (Presiden SAPP) dan YB Senator Datuk Dr. Dominic Lau (Presiden GERAKAN) serta ahli-ahli Majlis Tertinggi PN.


Thailand kembali kepada normal

Thailand kembali kepada “normal” sama seperti keadaan sebelum pandemik mulai hari ini (Sabtu, 1 Oktober 2022) setelah menarik balik hampir semua sekatan Covid-19 dengan jangkitan diturunkan daripada “penyakit berjangkit berbahaya” kepada “penyakit berjangkit di bawah pengawasan.”

Dengan berakhirnya Dekri Kecemasan Covid-19, berkuat kuasa sejak 25 Mac 2020, Pusat Pentadbiran Situasi Covid-19 – ditubuhkan untuk merangka strategi bagi memerangi wabak itu – akan “dibubarkan secara automatik, dan semua peraturan, pengumuman, dan arahan yang dikeluarkan oleh Perdana Menteri dan Kabinet di bawah dekri itu dibatalkan, umum pihak berkuasa Thailand

Susulan itu semua pelancong antarabangsa yang tiba di Thailand mulai hari ini tidak perlu lagi menunjukkan bukti vaksinasi atau menjalani ujian PCR.

Selain itu, mereka yang dijangkiti tetapi menunjukkan simptom ringan atau tiada simptom, tidak perlu mengasingkan diri tetapi hanya memakai pelitup muka untuk tempoh lima hari bagi mencegah penularan virus.

Walaupun pelitup muka tidak diwajibkan di negara ini sejak akhir Jun, Kementerian Kesihatan mengesyorkan agar penduduk terus menggunakannya di tempat tertutup yang mempunyai pengudaraan yang tidak baik atau sesak.

Menurut kementerian itu, “situasi Covid-19 akan beransur-ansur mereda ke tahap yang sama seperti influenza, sekali gus bermakna ia akan mudah berjangkit tetapi tidak akan menyebabkan gejala teruk kepada mereka yang telah diberi vaksin sepenuhnya.”

Thailand, yang jumlah kesnya mencecah 4.6 juta pada Jumaat, termasuk 32,764 kematian, mula membuka semula sempadannya secara beransur-ansur pada Julai 2021 di tengah-tengah siri sekatan, yang telah dilonggarkan sedikit demi sedikit.

Kini, dengan negara “dibuka semula sepenuhnya,” kerajaan berharap untuk memulihkan sektor pelancongan, salah satu pemacu utama ekonomi Thailand dan dilanda krisis kesihatan.

Pihak berkuasa juga mengumumkan lanjutan penginapan bebas visa di negara itu daripada 30 hari kepada 45 hari mulai Sabtu.

Pada 2019, sebelum wabak Covid-19, sektor pelancongan menyumbang hampir 20 peratus daripada keluaran dalam negara kasar, yang menerima kira-kira 40 juta pelancong asing pada tahun itu. – EFE


Salah waktu PRU-15 punca PAS tak bubar DUN tiga negeri: Tuan Ibrahim

PAS menyalahkan kesilapan pihak yang membubarkan Parlimen ke-14 lebih awal bagi mengadakan Pilihan Raya Umum Ke-15 (PRU-15) pada musim tengkujuh, menyebabkan tiga negeri di bawah pentadbirannya enggan membubarkan Dewan Undangan Negeri (DUN) masing-masing.

Timbalan Presiden PAS Datuk Seri Tuan Ibrahim Tuan Man mengakui pilihan raya berasingan – Parlimen dan DUN – akan menyebabkan kos akan meningkat.

“Soal kos dan sebagainya, kita akui. Tetapi (ini) kesilapan mereka, bukan kita. Kenapa mereka bubar pada waktu ini? Rakyat susah, kalau banjir berlaku.

“Kemudian sekolah akan menjadi Pusat Pemindahan Sementara (PPS) jika banjir, kita bimbang takut-takut kemarahan rakyat sekarang ini sangat ketara,” katanya dalam temu bual bersama lidah rami PAS, Harakah.

Menteri Alam Sekitar dan Air itu berkata soal mengadakan pilihan raya sepatutnya dilakukan pada waktu yang tenang dan negeri pentadbiran PAS akan menyertainya.

“Bagi kita, soal pembubaran DUN kita hendak biar tenang, habis musim banjir, kita hadapi pilihan raya dengan keadaan tenang dan negeri-negeri kita pun setuju dengan keputusan itu. Kenapa kita tidak bubar? Sebab kita tak mahu diheret sama dengan kemarahan rakyat sekarang.

“Kita yakin, kita ada lebih lapan bulan lagi masa (sehingga Mei 2023), dalam tempoh lapan bulan banyak benda kita boleh buat, dan kita tak perlu tergesa-gesa,” katanya lagi.

Tuan Ibrahim berkata isu sekarang ini ialah rakyat marah dengan pembubaran Parlimen dan PAS tak mahu terheret sama dengan kemarahan rakyat jika DUN juga dibubarkan.

“Kita juga perlu konsisten, malah kita sudah menghantar surat kepada Yang di-Pertuan Agong menyatakan kita tidak bersetuju jika pilihan raya dibuat pada musim banjir.

“Justeru, jika kita bubarkan juga, nanti bercanggah dengan apa yang kita pernah sebut. Oleh itu, kita konsisten dengan keputusan harian bahawa tiga DUN di tiga negeri tidak akan dibubarkan sekiranya mereka mengambil keputusan untuk membubarkan pada waktu ini,” katanya.

Pada 10 Oktober lalu Naib Presiden UMNO yang juga Perdana Menteri Datuk Seri Ismail Sabri Yaakob membubarkan Parlimen ke-14, tanpa mempedulikan rayuan rakyat dan pemimpin lain supaya tidak mengadakan pilihan raya pada musim kemarau.

Pilihan raya baharu perlu diadakan dalam tempoh 60 hari selepas pembubaran dan UMNO telah mencadangkan awal November sebelum ribut hujan Monsun Timur Laut melanda.

Bagaimanapun, sejak awal bulan ini, kebanyakan negeri di Semenanjung, Sabah dan Sarawak telah mengalami hujan lebat dan sesetengah kawasan telah mula banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Mengenai kerjasama dengan UMNO, beliau menegaskan bahawa PAS telah membuat keputusan muktamad untuk kekal di dalam Perikatan Nasional (PN) bersama Bersatu, Gerakan, SAPP dan STAR, bagi menghadapiPRU-15 akan datang, berdepan UMNO dan Pakatan Harapan (PH).

Malah, PAS melihat bukan salah mereka apabila UMNO enggan bekerjasama dengan PN dalam pilihan raya akan datang.

Beliau berkata UMNO telah beberapa kali menyatakan akan bergerak sendirian menghadapi pilihan raya itu.

“Oleh kerana mereka (UMNO) tidak hendak bersama (Perikatan Nasional) dan mereka (UMNO) sudah buat keputusan untuk bergerak solo, jadi sebab UMNO sudah buat keputusan untuk solo banyak kali sudah, mereka hendak solo… jadi takkan kita hendak bersama dia (UMNO)?,” katanya.

Menurutnya oleh kerana PAS berdaftar sebagai PN, maka parti itu kekal dalam gabungan yang dibentuk bersama Bersatu.

“Jadi kita akan bersama dengan Perikatan Nasional. Malah, kita sudah menggerakkan kekuatan jentera Perikatan Nasional peringkat negeri-negeri, dan kita harus teruskan,” katanya.


Aset berkaitan 1MDB lebih banyak akan dirampas: KPN

Lebih banyak aset melibatkan kes 1Malaysia Development Bhd (1MDB) akan dirampas dalam masa terdekat susulan keterangan yang diberikan bekas peguam syarikat berkenaan Jasmine Loo Ai Swan, menurut Ketua Polis Negara Tan Sri Razarudin Husain.

Beliau berkata aset-aset yang dirampas itu kemudian akan dilucutkan hak untuk dikembalikan kepada kerajaan melalui proses mahkamah, menurut laporan Bernama.

“Jasmine Loo yang masih lagi berada di dalam tahanan polis telah memberikan kerjasama yang baik semasa siasatan.

“Beliau masih lagi ditahan Jabatan Siasatan Jenayah Komersil Bukit Aman dan siasatan kini dijalankan terutamanya membabitkan pengubahan wang haram,” katanya selepas melancarkan Madani Ride PDRM dan Ipoh Super Bike Club (ISBC) sempena Hari Polis ke-216 dan Bulan Kemerdekaan di Pusat Latihan Polis Kuala Lumpur di sini hari ini.

Ditanya adakah Loo akan diserahkan kepada Suruhanjaya Pencegahan Rasuah Malaysia (SPRM) dalam masa terdekat, Razarudin berkata pihaknya akan berbuat demikian selepas siasatan selesai.

Pada 12 Julai lepas, Menteri Dalam Negeri Datuk Seri Saifuddin Nasution Ismail mengesahkan polis telah menahan Loo pada 7 Julai bagi membantu siasatan isu penyelewengan dana syarikat berkenaan.

Loo merupakan bekas Pengarah Eksekutif Strategi Kumpulan 1MDB, dipercayai merupakan individu yang mempunyai maklumat berkenaan 1MDB dan didakwa termasuk dalam lingkaran dekat Jho Low.

Bloomberg sebelum ini melaporkan, penyiasat Switzerland yang menjalankan siasatan jenayah berhubung skandal 1MDB, memburu Pengarah Eksekutif 1MDB Casey Tang dan Loo, berkaitan pemindahan AS$700 juta yang didakwa dilakukan secara haram.

Terdahulu, sekumpulan 150 penunggang motosikal berkuasa tinggi daripada PDRM dan ISBC terlibat dalam konvoi selama enam hari ke seluruh semenanjung, termasuk selatan Thailand.


Paras air 10 sungai tahap bahaya

Jabatan Pengairan dan Saliran (JPS) memaklumkan sehingga jam 10 pagi ini 10 sungai di lima negeri mencatat paras melebihi tahap bahaya dengan ada di antaranya menunjukkan trend menaik.

Tiga daripada sungai itu melibatkan Pahang iaitu sungai di Paya Gintong, Jerantut yang menunjukkan trend menurun; Sungai Pahang di Kuala Sungai Chini, Pekan (menaik); dan Sungai Serting di Jambatan Padang Gudang, Bera (menurun).

Enam lokasi lain yang melibatkan beberapa sungai di Pahang juga berapa pada tahap amaran dan sembilan lagi tahap waspada.

Di Johor pula melibatkan tiga sungai iaitu Sungai Lenik di Ladang Chaah, Segamat; Sungai Segamat di Bandar Segamat; dan Sungai Tangkak di Kampung Seri Makmur, Tangkak. Ketiga-tiganya menunjukkan trend menurun.

Paras air di empat lokasi di empat sungai di Johor juga melebihi tahap amaran dan waspada dengan ada di antaranya yang menunjukkan trend menaik.

Dua sungai di Melaka yang melebihi tahap bahaya ialah Sungai Kesang di Telok Rimba, Jasin yang menunjukkan trend menurun; dan Sungai Melaka di Batu Hampar, Melaka Tengah (menaik).

Tiga sungai lagi di Melaka berada pada tahap amaran dan waspada.

Sungai Bernam di Rimba KDR, Sabak Bernam, Selangor juga melebihi tahap bahaya dan menunjukkan trend menaik, manakala Sungai Muar Sungai Muar di Pekan Rompin, Negeri Sembilan menunjukkan trend menurun.

Dua lokasi melibatkan Sungai Langat berada pada tahap amaran dan waspada.

Sementara itu paras sungai di empat negeri – Kelantan, Terengganu, Sabah dan Sarawak – berada pada tahap amaran dan waspada.


Bencana banjir, warganet jangan bersikap ‘lebih sudu daripada kuah’

BENCANA banjir dahsyat yang berlaku beberapa hari lalu memperlihatkan ribuan penduduk di sekitar Selangor, Pahang dan Negeri Sembilan kehilangan tempat tinggal dalam sekelip mata selepas rumah mereka ditenggelami air sehingga ke paras bumbung.

Lebih memilukan, ada antara mangsa yang terpaksa menunggu selama sehari sebelum diselamatkan oleh orang awam dan pihak berkuasa.

Ketika itu, muncul persoalan dalam kalangan warganet mengenai kesiapsiagaan dan kebertanggungjawaban pasukan penyelamat seperti bomba, tentera, polis dan pertahanan awam dalam menyelamatkan mangsa-mangsa yang terkandas atau terperangkap di lokasi banjir.

Ramai yang muat naik dalam status media sosial masing-masing tanpa mengambil kira perasaan pasukan penyelamat yang sanggup meninggalkan keluarga masing-masing dan membahayakan nyawa demi tuntutan tugas mereka menyelamatkan mangsa banjir.

Hakikatnya, orang ramai terlalu mudah untuk menulis dalam media sosial mengalahkan lidah untuk berbicara. Juga terlalu mudah mengarang ayat berbanding menyusun perkataan untuk berkata-kata.

Dalam satu kajian lain, mengklasifikasikan Malaysia sebagai salah satu negara paling konservatif secara moral di dunia, namun masyarakat negara ini boleh menjadi pembuli yang kejam dalam alam siber.

Golongan ini digelar ‘keyboard warrior’, bersikap lantang ketika jari ‘mengetuk’ papan kekunci bagi menyampaikan pendapat dan hujah sehingga mengetepikan rasional serta adab yang membawa implikasi buruk.

Mereka turut mewujudkan beberapa istilah seperti ‘tentera bawang’ yang kononnya untuk memperjuangkan perkara yang mereka anggap betul, sedangkan tindakan itu sendiri tidak mencerminkan situasi sebenar.

Masyarakat juga harus faham, buli siber adalah satu kesalahan yang boleh dihukum di bawah Seksyen 211 dan Seksyen 233 Akta Komunikasi dan Multimedia 1998 kerana penyebaran atau perkongsian kandungan yang sumbang, lucah, palsu, mengancam atau jelik sifatnya.

Pakar Kesihatan Pekerjaan, Kecemasan dan Kesihatan Awam, Dr. Hanafiah Bashirun berkata, perkara ini tidak harus dijadikan satu budaya kerana akan memberi impak negatif kepada masyarakat umum.

“Kita seharusnya lebih berhati-hati dalam mengeluarkan perkataan kerana boleh menyakitkan hati seseorang selain merosakkan hubungan antara satu sama lain.

“Saya berharap perkara ini tidak dijadikan budaya kerana bimbang akan menjadi ikutan selain menyebarkan perkara yang tidak dipastikan. Seharusnya, kita lebih berhati-hati dalam mengeluarkan sebarang perkataan,” katanya.


237 kes baharu, satu kematian

Jumlah jangkitan harian Covid-19 dalam tempoh 24 jam semalam (Rabu, 15 Februari 2023) naik lagi kepada 237 kes, berbanding 200 pada Selasa dan 164 (Isnin), lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 16 kes membabitkan kanak-kanak, meningkat lagi berbanding 14 kes pada Selasa dan sembilan pada Isnin.

Lima daripada kes itu melibatkan kanak-kanak berusia 0 hingga empat tahun, dan 11 lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,040,087 kes, dengan 4,993,758 pesakit telah pulih, termasuk 215 yang sembuh semalam.

Daripada jumlah jangkitan semalam juga, 171 kes melibatkan individu yang telah menerima suntikan vaksin penggalak; 42 kes (individu lengkap vaksinasi); satu kes (individu belum lengkap vaksinasi); dan 23 kes (individu tidak divaksinasi).

Menurut data laman sesawang KKMNow pula, sebanyak 9,375 kes masih aktif, naik sedikit berbanding 9,354 yang dicatat pada Selasa dan 9,310 pada Isnin.

Sehingga semalam juga seramai 9,050 pesakit Covid-19 masih menjalani kuarantin di rumah (9,010 pada Selasa), sementara 317 pesakit mendapatkan rawatan di hospital turun berbanding 333 pada Isnin.

Jumlah pesakit yang dimasukkan ke unit rawatan rapi sehingga semalam adalah seramai lapan orang (11 pada Selasa), dengan empat daripadanya memerlukan alat bantuan pernafasan.

KKM juga melaporkan dalam tempoh 24 jam semalam, seorang pesakit meninggal dunia akibat komplikasi Covid-19, di luar fasiliti kesihatan atau ‘brought in death’ (BID) di Pahang.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,954 kes, termasuk 7,872 kes BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Siap sedia hadapi risiko banjir pada Nov, Nabi utama kepentingan ramai: Agong

Semua agensi pihak berkuasa dan rakyat jelata dinasihati melakukan persediaan menghadapi bencana banjir, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.

Sultan Abdullah bertitah setiap tahun pada bulan November kebiasaan berlakunya peralihan cuaca dan berisiko mengakibatkan negara dilanda bencana banjir, disamping bertitah agar pemimpin negara mencontohi sifat Rasulullah yang mengutamakan kepentingan ramai bukan individu semata-mata.

“Setiap tahun pada bulan November, negara akan berhadapan dengan risiko banjir, malah baru-baru ini Jabatan Meteorologi Malaysia (MetMalaysia) meramalkan Malaysia akan berhadapan dengan hujan lebat serta risiko banjir besar.

“Beta ingin mengingatkan seluruh rakyat beta untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku kelak,” titah Seri Paduka.

Baginda terdahulu berangkat ke majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di Kuala Lumpur hari ini.

Untuk rekod, Baginda sebelum ini juga berkenan berangkat mendengar taklimat persiapan menghadapi bencana dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) di Ampang, Selangor.

Titah Al-Sultan Abdullah lagi, persediaan itu bukan hanya dalam aspek mengurangkan kesan banjir tetapi merangka satu kaedah bagi memastikan bantuan kepada mangsa dapat diberikan secara terancang, segera dan efektif.

Seri Paduka bertitah ini selaras dengan ajaran Islam yang dibawa Rasulullah SAW yang menuntut umatnya untuk sentiasa melakukan persediaan dalam menghadapi sebarang kemungkinan pada masa hadapan.

“Konsep pemerintahan yang dituntut Islam adalah merupakan satu amanah yang sentiasa dalam ruang lingkup ikatan perjanjian antara manusia dengan penciptaNya.

“Maka setiap apa yang dilakukan pemimpin hendaklah dibuat semata-mata atas dasar menjaga kemaslahatan ummah,” titah Seri Paduka.

Titah Seri Paduka, pemimpin dan rakyat wajar mengambil iktibar bahawa kecemerlangan Kerajaan Madinah di bawah pentadbiran Rasulullah SAW yang mengutamakan kepentingan orang ramai dan bukan kepentingan individu.

“Baginda (Rasulullah SAW) mengutamakan kepentingan ramai berbanding individu. Baginda tidak memperjuangkan agenda sempit sebaliknya berlaku adil dengan membangunkan satu gagasan untuk kesejahteraan ummah,” titah Al-Sultan Abdullah.

Dalam pada itu, spekulasi bertiup kencang UMNO masih mendesak dan mahu pilihan raya umum ke-15 (PRU-15) diadakan semasa musim tengkujuh juga.


Peningkatan vaksinasi harian hasil pelaksanaan program yang berkesan, kata PM

Keberkesanan pelaksanaan Program Imunisasi COVID-19 Kebangsaan (PICK) sudah menunjukkan hasil apabila jumlah pemberian vaksin harian semakin meningkat sejak ia dilancarkan 24 Feb lepas, kata Tan Sri Muhyiddin Yassin.

Perdana Menteri melahirkan rasa bersyukur melihat keberkesanan program tersebut, bagaimanapun menggesa supaya orang ramai untuk mendaftarkan janji temu suntikan vaksin dengan segera dan memberi jaminan vaksin yang diberikan selamat serta mampu memberi perlindungan daripada virus Covid-19.

“Alhamdulillah vaksinasi sudah meningkat… semalam lebih 156,000 orang (terima suntikan vaksin) dan ia akan meningkat sampai 200,000 ke 250,000 pada Julai dan seterusnya 300,00 hingga 400,000 sehari.

“Ini membuktikan program imunisasi berjalan dengan baik dan yang penting kita nak lebih ramai mendaftar dengan MySejahtera ini (untuk mendapatkan suntikan vaksin). Tidak perlu bimbang dan takut kerana terbukti, dengan vaksin kita ada perlindungan atau antibodi bagi menjauhkan kita daripada wabak Covid-19,” kata beliau dipetik Bernama.

Terdahulu, Muhyiddin melawat Hospital Pakar Kanak-Kanak Universiti Kebangsaan Malaysia dan meninjau pusat pemberian vaksin secara pandu lalu Hospital Canselor Tuanku Muhriz.

Turut hadir Menteri Kesihatan Datuk Seri Dr Adham Baba dan Menteri Pengajian Tinggi Datuk Seri Dr Noraini Ahmad.

Muhyiddin berkata kerajaan memberi jaminan setiap rakyat yang layak mendapat suntikan vaksin akan menerimanya bagi mencapai sasaran imuniti kelompok sebelum akhir tahun ini seterusnya memastikan keadaan negara termasuk sistem kesihatan bertambah baik selain ekonomi terus pulih.

“Sebab itu kita tambah Pusat Pemberian Vaksin sehingga 600, unit bergerak dan pandu lalu, kita pergi ke luar bandar supaya tiada rakyat yang patut dapat vaksin tertinggal.

“Ada sesetengah tempat ada Orang Kurang Upaya, kita pergi ke kawasan mereka untuk (mudahkan mereka) dapat rawatan dan langkah yang kita ambil ini adalah secara holistik iaitu ‘whole of society, whole of government’ bagi menentukan kita berjaya memerangi wabak COVID-19,” kata beliau.

Dalam perkembangan berkaitan, Muhyiddin berkata penguatkuasaan Ordinan Darurat bagi membendung penularan wabak Covid-19 berjaya memastikan sistem kesihatan di negara ini tidak runtuh.

Perdana menteri berkata menerusi ordinan itu, Kementerian Kesihatan boleh menggunakan peruntukan yang ada untuk mengambil alih dan menggunakan mana-mana hospital termasuk swasta bagi dijadikan hospital khusus merawat pesakit Covid-19.


Tak sangka BN disumpah seranah: Ketua Pemuda UMNO

Ketua Pemuda UMNO Datuk Asyraf Wajdi Dusuki berkata kepimpinan Barisan Nasional (BN) masih menilai tawaran yang dibuat Pakatan Harapan (PH) dan Perikatan Nasional untuk membentuk Kerajaan Pusat.

Bagaimanapun, beliau secara peribadi berkata BN boleh kekal sebagai pembangkang untuk tujuan semak dan imbang.

“Sedang bermesyuarat Dewan Tertinggi Barisan Nasional.

“Tak sangka pula BN yang disumpah seranah, dikecam, ditohmah dan difitnah dengan pelbagai label dan gelaran, namun akhirnya hari ini kepimpinan diminta pula menilai tawaran-tawaran yang ditawarkan oleh PH dan PN hanya untuk membolehkan kerajaan dibentuk.

“Pandangan saya secara peribadi, BN boleh kekal sebagai Pembangkang untuk semak dan imbang. Cuma persoalannya, apakah Kerajaan boleh dibentuk tanpa BN? Apakah BN wajar biarkan negara berada dalam keadaan parlimen tergantung (hung parliament)?

“Apa-apapun prinsip BN tetap satu apa jua tawaran sama ada daripada PH atau PN akan dinilai dan diperhalusi berpandukan kepada prinsip Asas iaitu jika membawa kebaikan dan manfaat kepada Kestabilan dan Kemakmuran untuk rakyat dan negara,” katanya.


Pemimpin atasan UMNO sekarang sudah ditolak: PAS

Naib Presiden PAS, Datuk Mohd Amar Abdullah berpendapat kepemimpinan UMNO yang ada sekarang adalah mereka yang tidak lagi dikehendaki oleh rakyat Malaysia.

“Kita ambil kayu ukur pilihan raya sebelum ini, (PRU14), berlaku penolakan apabila UMNO dengan kepimpinan yang ada dan kepimpinan UMNO masih kekal. Kepimpinan yang ada ini kepimpinan yang telah ditolak baru-baru ini,” katanya.

Sehubungan itu, beliau berkata, UMNO perlu disusun semula supaya dapat kembali ke jalan asal dan pergi lebih jauh.

“Majoriti orang UMNO sama ada pimpinan dan ahli bawahan lebih suka parti itu bersama PAS dan Bersatu. Majoritinya nak kekal dalam tiga parti, kita harap suara ini akan mengubah keadaan, saya nampak segelintir saja yang tak setuju.

“UMNO ini kena susun balik. Kalau dia pergi dengan macam itu, pandangan saya dia tak boleh pergi jauh,” kata Timbalan Menteri Besar Kelantan itu sambil menegaskan usaha masih dilakukan untuk memulihkan hubungan UMNO dan Bersatu.

Beliau berpendapat, UMNO akan kehilangan lebih banyak kerusi jika bertanding sendirian menggunakan lambang Barisan Nasional (BN) pada Pilihan Raya Umum Ke-15 (PRU15) nanti, berdasarkan penolakan pengundi pada PRU14.

“Saya jangka dengan keadaan yang ada hari ini UMNO akan hilang lebih banyak kerusi jika bertanding secara bersendirian. Sebab itu kita nak ketiga-tiga parti ini bersama, dan kita selesaikan isu-isu yang jadi pertikaian, kita cuba selesaikan setakat yang mampu,” katanya.

Mengenai Perikatan Nasional (PN), Mohd Amar berkata, PAS dan Bersatu akan mempertahan dan memperkukuh kerjasama dalam gabungan itu dan pada pasa sama meneruskan hubungan dengan UMNO menerusi Muafakat Nasional (MN).

“Sebab PAS melihat dari segi keperluan politik yang ada. Dalam tinjauan dan kajian yang kita buat tiada parti yang boleh berdiri sendiri,” katanya.


21 pelarian lemas bot karam di Tunisia

Sekurang-kurangnya 21 pelarian mati lemas selepas bot dinaiki karam di perairan Tunisia ketika mereka cuba menyeberangi Laut Mediterranean menuju Pulau Lampedusa di Itali, hari ini.

“Bot itu karam dalam perjalanan yang bermula lewat Khamis dari Sfax.., setakat ini pengawal pantai menemukan 21 mayat dan usaha mencari dan menyelamat masih diteruskan,” kata Pengarah Perkhidmatan Perlindungan Awam Tunisia, Mouard Mechri.

Pelabuhan di Tunisia menjadi titik utama pelarian yang melarikan diri daripada konflik di Afrika dan Timur Tengah untuk mencari kehidupan lebih baik di Eropah.

Bulan lalu, 39 pelarian mati lemas di perairan Sfax, sementara pada Jun tahun lalu sekurang-kurangnya 60 lemas apabila bot mereka karam.

Sindiket pemerdagangan manusia dikatakan menggunakan kapal dan bot yang kebanyakannya perahu nelayan untuk membawa ratusan pelarian yang mencari suaka di Eropah.

Sejak 2014 lalu, lebih 20,000 pelarian mati lemas ketika cuba menyeberangi lautan untuk tiba di Eropah dari Afrika. – Agensi


Mat Maslan bidas pihak kecamnya gesa undi DAP sebagai tak berilmu

Datuk Seri Ahmad Maslan membalas kritikan terhadapnya berhubung isu sokongan kepada DAP dengan menyifatkan pengkritik sebagai tidak berilmu.

Ahli Majlis Tertinggi UMNO itu membidas pengkritiknya tidak matang dan mereka tidak sewajarnya menggelarnya sebagai seorang kafir hanya kerana permintaan kepada ahli parti itu untuk menyokong calon DAP.

“Ia bukan isu peribadi tetapi isu prinsip, kita tidak boleh mengkafirkan orang hanya kerana saya kata undilah DAP maka timbullah tuduhan menjelikkan.

“Saya tak kata ia dimiliki parti tertentu tapi ayat disebut itu melambangkan kerendahan ilmu pihak berkaitan.

“Saya ingin maklumkan, PAS pernah bersama dengan DAP pada gabungan Pakatan Rakyat sebelum ini, malah Presiden PAS pernah menyebut undi calon DAP, malah Presiden Bersatu pernah menyebut undi calon DAP, tetapi kami tidak pernah mengkafirkan mereka.

“Tiada kaitan dengan akidah pun sebab apabila kita bersama dalam Kerajaan Perpaduan ini, sekali lagi saya menyebut bukan atas nama DAP tetapi atas nama Kerajaan Perpaduan jadi kita harus saling bantu antara satu sama lain,” katanya dipetik laporan BH.

Mat Maslan terdahulu menghadiri Majlis Menandatangani Perjanjian Penghapusan Cukai Dua Kali mengenai Cukai Atas Pendapatan dan
Pencegahan Pelarian dan Pengelakan Cukai (PPPDK) antara Malaysia dan Maldives di Bangunan Parlimen hari ini.

Ahmad mengulas mengenai wajahnya dilukis khinzir serta ditulis perkataan kafir oleh pihak tidak bertanggunjawab yang tular di media sosial.

Isu itu timbul selepas kenyataan beliau meminta ahli UMNO menyokong calon DAP di kawasan masing-masing atas nama memperkukuhkan Kerajaan Perpaduan, Jumaat lalu yang didakwa diputarbelitkan.

Mengulas lanjut Ahmad berkata, tindakan politik tidak matang seumpama itu harus dihentikan.

“Saya kira tentunya pihak polis dan Suruhanjaya Komunikasi dan Multimedia (SKMM) akan siasat perkara ini termasuk pemilik akaun sama ada ‘fake’ akaun atau ada pengendali, orang atau organisasi di sebaliknya.

“Saya tidak mahu salahkan sesiapa tetapi benda tak baik patut dihentikan. Kita mahu keharmonian dalam politik kita,” katanya.

Katanya, laporan polis termasuk dari Pemuda UMNO Malaysia dan beberapa tempat termasuk Johor dan Sabah sudah dibuat setakat hari ini.


2,000 lebih kematian Covid-19 direkodkan di Britain dalam seminggu

Kematian akibat jangkitan Covid-19 di Britain semakin meningkat berikutan kelonggaran dan langkah pembatalan sekatan yang dilaksanakan kerajaan Perdana Menteri Boris Johnson.

Pada minggu lalu, hampir 2,000 orang meninggal dunia di Britain akibat Covid-19, kes kematian mencecah paras tertinggi sejak kemuncak wabak itu pada Januari dan Februari 2021.

Jumlah kes kematian pada 2021 majoritinya disebabkan vaksin belum lagi tersedia secara meluas untuk diberi kepada orang ramai.

Pada Rabu, 651 orang dilaporkan mati, jumlah tertinggi sejak 17 Februari 2021.

Sementara itu, pada Khamis sebanyak 1,984 kes kematian direkodkan yang meningkat sebanyak 665 kematian berbanding minggu sebelumnya, atau 50.4 peratus.

Media tempatan, The Daily Mail menyifatkan jumlah 651 kematian “secara amnya adalah sangat tinggi kerana ia meliputi beberapa kes yang sepatutnya dikira semalam”.

Bagaimanapun, sehari sebelumnya menyaksikan 288 kematian lagi direkodkan, menjadikannya 939 kematian sepanjang kedua-dua hari tersebut walaupun data dibahagikan secara purata.

Kemudiaan, ratusan lagi kes kematian direkodkan, terbaharu 350 kes diumumkan pada Khamis.

Peningkatan kes kematian akibat Covid-19 di Britain adalah sebahagian daripada jumlah kematian yang berterusan di seluruh Eropah dan ia sesuatu yang tidak dapat dielakkan kerana sekatan perjalanan sudah ditarik balik.

Lebih 10,000 kematian sudah direkodkan di seluruh benua pada setiap dua minggu terakhir.

Jika diambil tempoh lebih setahun, ia bakal menambah lebih setengah juta lagi kematian di Eropah, dengan mengandaikan kadar kematian kekal seperti sedia ada, dan menjadikan jumlah kematian rasmi sekitar 2.3 juta orang.

Semasa UK merekodkan 651 kes kematian, Jerman merekodkan 307; Rusia 267; Itali 155 dan Perancis 152.

Sementara di Sepanyol, ketika penduduknya sudah lebih 103,000 mati, pihak berkuasa negara itu tidak mengumumkan kes kematian tersebut.

Media juga tidak melaporkan peningkatan yang mengejutkan dalam kes kematian di UK, atau mungkin menurunkannya dalam laporan kecil.


Tapak pelupusan sampah terbakar, 400 penduduk pindah ke dua PPS

Kira-kira 400 penduduk daripada 86 keluarga yang tinggal di sekitar Ladang Byram dan Kampung Kebun Baru di Nibung Tebal, Pulau Pinang, dinasihat berpindah buat sementara susulan kebakaran di Tapak Pelupusan Sampah Pulau Burung dekat Nibong Tebal pada Rabu lepas.

Pengerusi Jawatankuasa Alam Sekitar dan Kebajikan negeri Phee Boon Poh berkata dua Pusat Pemindahan Sementara (PPS) iaitu Sekolah Kebangsaan Saujana Indah dan Sekolah Kebangsaan Bakap Indah akan dibuka untuk penduduk terbabit setelah berbincang dengan agensi berkaitan pada 2 petang tadi, lapor Bernama.

“Ketua Menteri dan Setiausaha Kerajaan Negeri telah melakukan lawatan di tapak kebakaran seterusnya memberi taklimat kepada agensi terlibat termasuk Polis Diraja Malaysia, Jabatan Bomba dan Penyelamat (JPBM), Angkatan Pertahanan Awam, Kementerian Kesihatan (KKM), Jabatan Alam Sekitar (JAS), Jabatan Kebajikan Masyarakat serta Pejabat Daerah Seberang Perai Selatan untuk melaksanakan urusan pemindahan penduduk terjejas dan bantuan lain,” katanya.

Beliau berkata pihaknya sedang meneliti dan mengenal pasti bilangan penduduk terjejas untuk dimasukkan ke dalam senarai bagi memudahkan urusan pemindahan dan bantuan.

“Kita ambil kira segala prosedur operasi standard agar dapat dilaksana dengan teratur supaya semua penduduk terlibat termasuk tempat tinggal mereka kekal selamat dan pihak KKM juga akan membuat saringan terlebih dahulu sebelum penduduk memasuki PPS bagi mengelak sebarang penularan COVID-19 dalam kalangan mereka.

“Kita juga hanya benarkan satu atau dua orang lelaki dewasa (bagi sebuah keluarga) yang ingin menjaga rumah kerana khuatir akan keselamatan rumah dan mereka perlu buat laporan kepada pihak polis setiap kali keluar masuk di kawasan rumah yang diklasifikasikan sebagai kawasan larangan,” katanya.

Pengerusi Jawatankuasa Pengurusan Bencana Daerah Seberang Perai Selatan Marlia Mohd Belia pula berkata JAS telah melakukan pemantauan kualiti udara di tiga lokasi iaitu Masjid Daerah Seberang Perai Selatan, Dewan Majlis Pengurusan Komuniti Kampung (MPKK) Changkat dan Dewan MPKK Kampung Kebun Baru selain menempatkan stesen pengawasan kualiti mudah alih di Sekolah Jenis Kebangsaan Tamil Ladang Byram.

“JAS akan terus membuat pemantauan kualiti udara dari semasa ke semasa dan orang ramai diingatkan untuk terus mematuhi nasihat kesihatan antaranya mengurangkan aktiviti luar, mendapatkan rawatan di klinik atau hospital berhampiran sekiranya mengalami gejala seperti sesak nafas serta tidak sihat dan sentiasa memakai pelitup muka jika berada di luar,” menurutnya dalam kenyataan hari ini.

Tapak pelupusan sampah itu dilaporkan terbakar pada kira-kira 5 petang Rabu lepas dan tindakan awal JBPM dengan bantuan Pasukan Bomba Sukarela telah membuat penghalang kebakaran bagi mengelakkan api terus merebak.

Tapak pelupusan yang terjejas adalah seluas 6.5 hektar daripada 16.2 hektar dan tiada kemalangan jiwa dilaporkan.


Kes naik di semua negeri kecuali Pahang, Pulau Pinang

Kes baharu Covid-19 dalam tempoh 24 jam sehingga 12 tengah hari tadi menunjukkan peningkatan di seluruh negara, kecuali di Pahang dan Pulau Pinang.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini melaporkan dalam tempoh itu, 5,841 kes positif baharu dikesan di seluruh negara.

Beliau berkata, kes positif baharu di Selangor kembali naik melebihi paras 2,000 seperti semalam, apabila 2,072 kes direkodkan hari ini, diikuti Negeri Sembilan (781 kes), Sarawak (581 kes) dan Kuala Lumpur (552 kes).


Perbicaraan saman Sultanah Terengganu terhadap Clare pada Ogos, Oktober

Perbicaraan kes saman fitnah Sultanah Terengganu, Sultanah Nur Zahirah terhadap Pengarang Sarawak Report, Clare Rewcastle Brown dan dua yang lain ditetapkan pada Ogos serta Oktober tahun ini.

Perkara itu diputuskan Mahkamah Tinggi Kuala Lumpur hari ini yang menetapkan perbicaraan berlangsung selamat empat hari pada 1 dan 4 Ogos manakala seterusnya pada 6 dan 7 Oktober, menurut laporan Utusan Malaysia.

Perbicaraan akan berlangsung di hadapan Pesuruhjaya Kehakiman Dr. Mohamad Johan Lee@John Lee Kien How.

Peguam yang mewakili Sultanah Nur Zahirah, Datuk Mohd. Haaziq Pillay mengesahkan tarikh baharu perbicaraan tersebut susulan pengurusan kes hari ini dihadapan Timbalan Pendaftar Rini Triany Muhamad Ali secara dalam talian.

Prosiding itu turut disertai peguam Mervyn Lai yang mewakili Rewcastle-Brown, penerbit Gerakbudaya Enterprise Chong Ton Sin dan pencetak Vinlin Press Sdn. Bhd. selaku defendan pertama hingga ketiga.

Pada 28 Mac lalu, Mahkamah Tinggi di sini menolak permohonan Rewcastle-Brown untuk menangguhkan perbicaraan kes saman berkenaan.

Saman fitnah tersebut difailkan oleh Sultanah Nur Zahirah terhadap Rewcastle Brown atau Clare Louis Brown, penerbit Gerakbudaya Enterprise, Chong Ton Sin dan pencetak Vinlin Press Sdn. Bhd. pada November 2018.

Dalam pernyataan tuntutan, Sultanah Nur Zahirah mendakwa Rewcastle Brown, membuat pernyataan yang memalukan terhadap baginda dalam buku The Sarawak Report – The Inside Story of the 1MDB Expose.

Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan Lembaga Pelaburan Terengganu (TIA) yang kemudian menjadi 1Malaysia Development Berhad (1MDB).

Baginda mendakwa kenyataan itu juga memberi gambaran yang baginda telah menolong ahli perniagaan dalam buruan, Jho Low atau Low Taek Jho untuk menjadi penasihat TIA.

Justeru, baginda menuntut ganti rugi am RM100 juta daripada setiap defendan dan memohon perintah terhadap defendan kedua (penerbit) menarik balik buku itu yang mengandungi kenyataan fitnah dan terhadap defendan ketiga supaya berhenti mencetak buku itu seterusnya.


Selepas DAP, kini PKR pula tak puas hati larangan berhimpun di PRN

PKR juga tidak berpuas hati dengan garis panduan dan larangan Kementerian Kesihatan Malaysia (KKM) yang tidak membenarkan sebarang perhimpunan semasa Pilihan Raya Negeri (PRN) Melaka nanti.

Ketua Penerangannya, Datuk Seri Shamsul Iskandar Md Akin enggan menghiraukan keselamatan nyawa rakyat yang bakal terdedah dengan ancaman bahaya Covid-19 tetapi sebaliknya menegaskan prinsip demokrasi adalah lebih penting berbanding segala-galanya.

“Pengumuman KJ (Khairy) dilihat ‘memperolok-olokkan’ sistem demokrasi yang dipaksikan dengan pilihan raya yang bebas, adil dan pengundi yang mendapat maklumat secukupnya.

“Apa manfaat pilihan raya negeri diadakan di mana mandat yang akan diberikan adalah untuk lima tahun di dalam keadaan semua parti dihalang untuk berkempen secara biasa yang difahami oleh rakyat di atas nama Covid-19,” katanya dipetik portal Malaysiakini.

Bagaimanapun, PKR terpaksa menggunakan saluran digital dan tradisional untuk berkempen.

“Namun dengan perkembangan terkini, tentunya PKR akan memberikan tumpuan kepada kempen yang bernuansa baru memanfaatkan sepenuhnya platform digital dan strategi kempen cara tradisional seperti selebaran risalah dan kempen bergerak,” katanya.

PRN Melaka akan berlangsung pada 20 November, dengan hari penamaan calon ditetapkan pada 8 November dan tarikh mengundi awal pada 18 November.

Terdahulu, Menteri Kesihatan Khairy Jamaluddin Abu Bakar semalam mengumumkan parti politik tidak dibenarkan mengadakan sebarang bentuk perhimpunan sepanjang PRN Melaka berkuat kuasa esok sehingga 27 November depan.

Keputusan larangan itu diambil bagi mengurangkan risiko penularan Covid-19 dan peningkatan kes mendadak.

Larangan ini berdasarkan peruntukan di bawah Subperaturan 10 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021 (P.U.(A) 293/2021) yang dibuat mengikut Subseksyen 11(2) Akta Pencegahan dan Pengawalan Penyakit Berjangkit 1988 (Akta 342).


Permohonan Rosmah cuba singkir lagi Sri Ram didengar 6 Julai

Permohonan Datin Seri Rosmah Mansor untuk mencabar pelantikan Datuk Seri Gopal Sri Ram sebagai timbalan pendakwa raya kanan dalam kes rasuah membabitkan projek hibrid solar dihadapinya dan memohon perbicaraan penuh kes itu yang berlangsung sejak 2018, terbatal dan tidak sah, akan didengar pada 6 Julai ini.

Menerusi semakan sistem mahkamah, permohonan itu akan didengar di hadapan Hakim Mahkamah Tinggi Datuk Ahmad Kamal Md Shahid dan perkara itu disahkan oleh peguam Datuk Akberdin Abdul Kader, yang mewakili Rosmah ketika dihubungi hari ini, menurut laporan Bernama.

Rosmah, 70, memfailkan permohonan kebenaran semakan kehakiman pada 24 Jun lepas menerusi Tetuan Akberdin & Co di Mahkamah Tinggi (Rayuan dan Kuasa-Kuasa Khas) dengan menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Sebelum ini isteri bekas Perdana Menteri Datuk Seri Najib Tun Razak itu telah memfailkan permohonan sama di Mahkamah Tinggi Jenayah di sini.

Bagaimanapun permohonannya ditolak oleh Mahkamah Tinggi dan rayuannya terhadap permohonan itu juga ditolak oleh Mahkamah Rayuan dan Mahkamah Persekutuan.

Dalam permohonan terbaharunya, Rosmah memohon deklarasi bahawa pelantikan Sri Ram sebagai timbalan pendakwa raya kanan melalui tiga surat pelantikan (fiat), masing-masing bertarikh 8 Julai 2020, 11 Mei dan 21 Mei 2021 adalah salah di sisi undang-undang.

Beliau memohon pengisytiharan bahawa fiat versi pertama yang ditandatangani Peguam Negara Tan Sri Idrus Harun pada 8 Julai 2020, yang sepatutnya ditandatangani oleh Peguam Negara terdahulu, Tan Sri Tommy Thomas pada atau sebelum 15 Nov 2018, iaitu tarikh pendakwaan ke atas pemohon adalah tidak sah di sisi undang-undang.

Pemohon memohon deklarasi bahawa fiat versi kedua bertarikh 11 Mei 2021 adalah tidak wujud memandangkan Thomas di dalam bukunya – ‘My Story: Justice in Wilderness’ yang diterbitkan pada 2021 menyatakan pelantikan Sri Ram adalah berkaitan dengan 1Malaysia Development Berhad dan bukannya kes solar selain memohon deklarasi bahawa pelantikan bekas hakim Mahkamah Persekutuan itu melalui fiat versi ketiga adalah cacat.

Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh bagi kes solar yang berlangsung sejak 15 Nov 2018 sehingga pembelaan menutup kesnya adalah tidak sah dan terbatal.

“Oleh itu, saya selaku Orang Kena Tuduh (OKT) hendaklah dilepaskan dibebaskan daripada semua pertuduhan dihadapi di bawah Seksyen 16(a)(A) Akta Suruhanjaya Pencegahan Rasuah Malaysia 2009 di dalam kes solar itu,” kata Rosmah dalam permohonannya.

Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.

Perbicaraan di Mahkamah Tinggi telah selesai dan Hakim Mohamed Zaini Mazlan menetapkan 7 Julai ini untuk menyampaikan keputusan sama ada Rosmah akan dibebaskan atau disabitkan dengan tiga pertuduhan rasuah itu.


MPN hanya badan penasihat, tiada kuasa melaksana

Tan Sri Muhyiddin Yassin menegaskan, Majlis Pemulihan Negara (MPN) hanya bertidnak sebagai badan penasihat kepada kerajaan yang tidak mempunyai kuasa pelaksanaan.

Pengerusi MPN itu berkata, perakuan-perakuan MPN dibawa ke Kabinet untuk kelulusan dan selepas itu hendaklah dilaksanakan oleh kementerian atau agensi kerajaan yang berkenaan.

‘’Sebagai Pengerusi MPN saya tidak mempunyai kuasa untuk mengarahkan Menteri atau Ketua Setiausaha Kementerian atau Ketua Pengarah jabatan kerajaan mengambil langkah-langkah tertentu atau membuat keputusan tertentu bagi mempercepatkan proses pemulihan negara. Kuasa ini adalah terletak di tangan Perdana Menteri dan Kabinet.

“Ini bermakna, skop tugas MPN ialah memberi nasihat dan perakuan kepada kerajaan dan menjadi tanggungjawab kerajaan untuk meneliti perakuan yang dikemukakan dan melaksanakannya,’’ katanya pada sidang media di Kuala Lumpur hari ini (27 September 2022).

Muhyiddin mengulas kenyataan beberapa pihak yang mengatakan MPN tidak berfungsi dengan baik dalam memacu pemulihan negara.

Beliau berkata, MPN dianggotai oleh Menteri Kewangan sebagai Menteri Penyelaras, Menteri Kanan Perdagangan Antarabangsa dan Industri, Menteri Kanan Pertahanan, Menteri Kanan Kerjaraya, Menteri Kanan Pendidikan, Menteri Kesihatan, Menteri di Jabatan Perdana Menteri (Ekonomi), Ketua Setiausaha Negara dan pakar-pakar ekonomi, sosial dan pendidikan termasuk wakil daripada parti-parti pembangkang.

Bekas Perdana Menteri itu menegaskan, beliau tidak berniat untuk menuding jari kepada Perdana Menteri Datuk Seri Ismail Sabri Yaakob atau sesiapa.

‘’Tujuan saya ialah supaya semua pihak sedar bahawa negara kita tidak berada dalam situasi yang baik pada masa ini.

”Walaupun terdapat petunjuk-petunjuk yang positif dari segi kadar pertumbuhan, kadar penggunaan (consumption rate), kadar pengangguran dan lain-lain, petunjuk-petunjuk positif ini adalah sementara sebelum negara kita berhadapan dengan jangkaan kemelesetan ekonomi dunia pada tahun hadapan. Jika langkah-langkah segera tidak diambil untuk memperbaiki keadaan, rakyatlah yang akan menanggung sengsara,’’ katanya.

Sehubungan itu beliau berharap, Perdana Menteri dan kerajaan memberikan tumpuan utama kepada usaha melaksanakan langkah-langkah yang lebih berkesan untuk memulihkan ekonomi negara dengan lebih cepat dan meringankan beban rakyat terutamanya akibat kenaikan harga barang dan kadar inflasi.

‘’Pertumbuhan ekonomi yang lebih perlahan pada tahun hadapan juga akan memberikan kesan yang besar kepada rakyat dan saya berharap kerajaan menerusi Bajet 2023 akan dapat mengemukakan langkah-langkah yang seimbang dan berkesan dalam mengawal kenaikan kadar inflasi, mengatasi kejatuhan nilai ringgit, merangsang pertumbuhan ekonomi dan membantu rakyat yang susah,’’ katanya. – WartaRakyat


Tiada kompaun jika tak daftar perniagaan hingga 31 Disember

Kerajaan bersetuju mengecualikan kompaun atas kelewatan memperbaharui pendaftaran perniagaan dan kelewatan mendaftarkan perniagaan baharu mengikut Akta Pendaftaran Perniagaan 1956 sehingga 31 Disember ini.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, lanjutan inisiatif pengecualian kompaun itu dijangka memberi penjimatan sebanyak RM13.7 juta yang dapat dimanfaatkan lebih 330,000 komuniti peniaga dalam mengharungi cabaran pemulihan ekonomi.

Inisiatif itu adalah lanjutan daripada pelaksanaan pengecualian kompaun atas kelewatan memperbaharui perakuan pendaftaran perniagaan yang dilaksanakan pada 17 Mac 2020 hingga 31 Disember 2020 sebelum dilanjutkan sehingga 30 Jun 2021.

Bagi kelewatan mendaftarkan perniagaan baharu pula diperkenalkan pada 1 Januari lalu dan sepatutnya berakhir pada 30 Jun ini.

“Pengecualian kompaun itu bertujuan membantu komuniti perniagaan yang terkesan ketika Perintah Kawalan Pergerakan di mana ramai peniaga dan bakal peniaga, terutama yang di luar bandar tidak dapat memperbaharui perakuan pendaftaran perniagaan atau lewat mendaftarkan perniagaan baharu yang akan menyebabkan mereka dikenakan kompaun,” katanya dalam kenyataan di Putrajaya, hari ini.

Nanta berkata, lanjutan pengecualian kompaun itu adalah bagi menyokong agenda Program Strategik Memperkasa Rakyat dan Ekonomi (PEMERKASA) melalui Suruhanjaya Syarikat Malaysia (SSM).

PEMERKASA yang diumumkan Perdana Menteri, Tan Sri Muhyiddin Yassin pada 17 Mac lepas menggariskan 20 inisiatif strategik dengan peruntukan berjumlah RM20 bilion bagi melonjakkan pertumbuhan ekonomi, menyokong perniagaan dan meneruskan bantuan bersasar kepada rakyat dan sektor yang masih terkesan dengan pandemik COVID-19.


Tiada unsur kempen dalam masjid, Fahmi beri penerangan isu The 1975: Polis

Menteri Komunikasi dan Digital, Fahmi Fadzil tidak berkempen semasa berada dalam Masjid Nurul Yaqin, Kampung Melayu Seri Kundang, kata Polis Selangor.

Ketua polis negeri, Datuk Hussein Omar Khan berkata, hasil penelitian rakaman video berdurasi 12 minit berhubung ucapan Fahmi di masjid berkenaan mendapati beliau memberi penerangan berhubung isu kumpulan The 1975.

“Dalam tempoh 12 minit ucapan daripada menteri adalah penerangan berhubung kumpulan muzik, The 1975.

“Kita telah memanggil seramai lapan saksi termasuk pengadu dan mereka yang hadir bersama ketika ucapan itu dibuat,” katanya menurut laporan BH.

Beliau terdahulu mengadakan sidang media di Ibu Pejabat Polis Kontinjen (IPK) Selangor, hari ini.

Beliau berkata, pihaknya juga mengenal pasti pemilik akaun yang menyebarkan video itu dan usaha mengesannya sedang giat dilakukan kerana membuatkan kenyataan tidak benar.

Katanya, tindakan akan diambil kepada orang yang menyebarkan berita berkenaan.

“Jika perkara yang benar tiada masalah tetapi yang memfitnah adalah sesuatu kesalahan di bawah jenayah.

“Kes disiasat mengikut Seksyen 500 Kanun Keseksaan, Seksyen 233 Akta Komunikasi dan Multimedia 1998 dan Seksyen 4A (1) Akta Kesalahan Pilihan Raya 1954,” katanya.

Kelmarin, Jabatan Agama Islam Selangor (JAIS) mengesahkan menerima aduan dan menjalankan siasatan mengikut Seksyen 12 Enakmen Jenayah Syariah (Selangor) 1995 berhubung insiden berkenaan.

Pengarah JAIS, Datuk Mohd Shahzihan Ahmad dilaporkan berkata, tindakan lanjut akan diambil selepas siasatan selesai.

Dalam pada itu, Hussein memberitahu, sebanyak 272 laporan polis diterima dengan tujuh kertas siasatan dibuka sepanjang tempoh kempen Pilihan Raya Negeri (PRN) Selangor yang bermula pada Sabtu lalu.

“Ini termasuk satu kejadian mencuri bendera kempen yang berlaku di Tanjung Sepat.

“Kebanyakan kes disiasat mengikut Seksyen 427 dan Seksyen 379 Kanun Keseksaan, Seksyen 233 Akta Komunikasi dan Multimedia 1998 dan Kesalahan Pilihan Raya 1954,” katanya.


269 kes semalam, sifar kematian

Jumlah jangkitan baharu harian Covid-19 di seluruh negara dalam tempoh 24 jam semalam (Ahad, 29 Januari 2023) naik sedikit kepada 269 kes, berbanding 258 pada Sabtu, dan 236 (Jumaat), lapor Kementerian Kesihatan (KKM).

Dalam tempoh semalam juga, negara tidak melaporkan sebarang kes kematian akibat komplikasi Covid-19.

Ini menjadikan kumulatif kematian sejak 17 Mac 2020 di seluruh negara kekal kepada 36,940 mangsa, termasuk 7,870 kes kematian di luar fasiliti kesihatan atau ‘brought in death’ (BID).

Pada masa sama, KKM juga memaklumkan bahawa 19 kes semalam turut melibatkan kanak-kanak, dengan 12 daripada kes itu membabitkan kanak-kanak berusia 0 hingga empat tahun, dan tujuh lagi berusia lima hingga 11 tahun.

Daripada jumlah jangkitan baharu semalam, 196 kes melibatkan individu yang telah menerima suntikan vaksin dos penggalak, diikuti 30 (individu yang lengkap divaksinasi); dua kes melibatkan individu belum lengkap divaksinasi; dan 41 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,036,140 dengan 4,989,720 pesakit telah sembuh, termasuk 285 yang pulih semalam.

Data laman sesawang KKMNOW yang dikemas kini tengah malam tadi menunjukkan sehingga semalam sebanyak 9,480 kes masih aktif, dan 9,088 pesakit Covid-19 dilaporkan masih menjalani kuarantin di rumah.

Sementara itu, seramai 371 pesakit mendapatkan rawatan di hospital dan 21 dimasukkan ke unit rawatan rapi (ICU) dengan 14 daripadanya memerlukan alat bantuan pernafasan.

Berikut adalah pecahan kes baharu semalam mengikut negeri dan wilayah, serta kumulatif kes positif: